[bookmark: _Toc195711163]I DALIS. ESAMOS SITUACIJOS IR INSTITUCIJŲ PAGAL KOMPETENCIJĄ ATLIKTŲ VEIKSMŲ ĮGYVENDINANT REKOMENDACIJAS ANALIZĖ

1. [bookmark: _Toc195711164]2023 M. JAUNIMO PROBLEMATIKOS TYRIMO REZULTATAI, REZULTATŲ ANALIZĖ, 2024-2026 M. ATLIKTŲ TYRIMŲ, STUDIJŲ REZULTATAI, STATISTINIAI DUOMENYS

1.1. [bookmark: _Toc195711165]Mokykla.
Jaunimo problematikos tyrimų 2023 m. išvadose ir rekomendacijose[footnoteRef:1] pažymima, kad mokinių, gebančių gerai ir labai gerai kontroliuoti įvykius dalis 2023 m. (35,5 proc.) yra reikšmingai sumažėjusi nuo 2020 m. (58 proc.). Taip pat nustatyta, kad kaimo vietovėse šis rodiklis yra geresnis (40,9 proc.), nei mieste (33,4 proc.). Tačiau dauguma moksleivių mano, kad jų mokyklos saugumo lygis padidėjo. 86,8 proc. proc. moksleivių teigia, kad jie mokosi saugioje aplinkoje, dažniau kaimo vietovėse (tuo tarpu 2020 m. 100 proc. respondentų teigė, kad mokosi mokykloje, kurioje yra nedidelė rizika).  [1:  J. Buzaitytė – Kašalynienė, E. Dunajevas. Jaunimo problematikos tyrimo išvados ir rekomendacijos. Vilnius, 2024. Nuoroda: https://jra.lrv.lt/public/canonical/1746786371/669/jaunimo-problematikos-tyrimo-2023-bangos_analize_ataskaita-viesinama.pdf ] 

Mokinių besimokančių gerais ir labai gerais pažymiais (7,5 balo ir daugiau) dalis (64,1 proc.) yra reikšmingai didesnė, lyginant su 2020 m. tyrimo duomenimis (34,4), besimokančių dalis, gaunanti patenkinamus ir žemesnius įvertinimus (5,0 – 6,5 balo) praktiškai nepasikeitė. Pastebėtina, kad merginų moksleivių pažymių vidurkis yra reikšmingai aukštesnis (merginų, kurių vidurkis 7,5 balo ir daugiau dalis – 69 proc., vaikinų – 58,9 proc.). Tačiau pažymėtina, kad beveik dvigubai didesnė dalis kaime gyvenančių moksleivių turi patenkinamus ir žemesnius įvertinimus (38,1 proc.) nei mieste (20,3 proc.), daugiau kaime gyvenančių mokinių turi labai žemą vidurkį (5 balai ir mažesnį – 5,2 proc.).
Mokinių domėjimasis būsima profesija išlieka žemas ir palaipsniui krenta. Stipriai būsimąja profesija domisi 23,8 proc. mokinių (2020 m. – 24 proc., 2010 m. – 37 proc.), stipriai besidominčių būsima profesija dalis 2020 m. lyginant su 2010-2011 m. matavimu krito 13 proc. ir išliko panaši 2023 m. O mažai besidominčių būsima profesija dalis nuosekliai didėjo lyginant visų trijų matavimų duomenis, 2020 m. padidėjo 3 proc., o 2023 m – 4,2 proc. Reikšmingai didesnė dalis mažiau besidominčių savo būsimąja profesija gyvena kaime (20,5 proc.), kiek mažesnė – mieste (13,3 proc.). 2020 m. tyrimo metu identifikuoti domėjimosi būsima profesija veiksniai iš dalies atsispindi ir 2023 m. tyrime – tie mokiniai, kurie labiau domisi būsima profesija, turi daugiau žmogiškojo kapitalo, tačiau mažiau socialinio kapitalo – mažiau dalyvauja pilietinėse veiklose, rečiau yra asociacijų nariai. 
Remiantis 2023 m. jaunimo problematikos tyrimo rezultatais[footnoteRef:2], yra reikšmingai išaugusi mokinių, ketinančių studijuoti užsienyje dalis (2023 m. – 37,7 proc., 2020 m. – 22,3 proc.), kaime gyvenančių mokinių dalis, norinčių studijuoti užsienyje (27,5 proc.) yra reikšmingai mažesnė nei mokinių, gyvenančių mieste (41,8 proc.).Tuo pačiu 2023 m. daugiau nei dvigubai  išaugo mokinių dalis (40,9 proc.)  kurie po studijų užsienyje planuoja grįžti į Lietuvą (2020 m. tokių buvo 16,1 proc.).  [2:  Jaunimo reikalų agentūra. Jaunimo problematikos tyrimo ataskaita. 2023, Vilnius. Nuoroda: https://jra.lrv.lt/public/canonical/1746786348/668/2023-m-jaunimo-problematikos-tyrimo-ataskaita_viesinama-27.pdf ] 

Mokinių aktyvumas yra reikšmingai sumažėjęs. Aukštam aktyvumo mokinių savivaldoje lygiui save priskiriančių mokinių 2023 m. sumažėjo beveik 3 kartus (22,1 proc.), lyginant su ankstesnių tyrimų rezultatais (2020 m. – 64 proc., 2010 m. – 58 proc.), daugiausia mokinių (71,9 proc.) save linkę priskirti vidutiniam aktyvumo lygiui. Tačiau svarbu pažymėti, kad žemam aktyvumo  lygiui save priskiriančių mokinių dalis taip pat padidėjo 3 kartus: nuo 2 proc. (2020 m.) iki 6 proc. (2023 m.). Kaime gyvenančių moksleivių, kurie yra aukšto aktyvumo dalis yra kiek didesnė (25,4 proc.), nei mieste gyvenančių mokinių (20,2 proc.). 
Lietuvos moksleivių sąjungos 2024 m. atlikto tyrimo apie mokinių dalyvavimą JNVO ir atvirų jaunimo centrų / erdvių veiklose savivaldybių lygmeniu (toliau – LMS tyrimo) rezultatai[footnoteRef:3] parodo, kad įvertindami dalyvavimo naudas iš šiose veiklose dalyvaujančių mokinių 87,9 proc. savanorystę sieja su patirties įgijimu, 76,6 proc. – su gebėjimų išbandymu, 73,9 proc. – su žinių įgijimu, o tarp nedalyvaujančių net 78,7 proc. taip pat savanorystę mato kaip patirties šaltinį. 68,2 proc. dalyvaujančių respondentų tikisi socialinių-pilietinių valandų, 67,3 proc. – 0,25 papildomo stojamojo balo, o pats papildomas balas 76,2 proc. jau dalyvaujančiųjų paskatintų savanoriauti JNVO; tarp nedalyvaujančiųjų tokių buvo 54,9 proc. Dalyvauti JNVO veiklose mokinius dažniausiai skatina: draugai – 56,8 proc., mokykla – 42,3 proc., socialinės medijos – 24,7 proc., šeima – 19,8 proc. Jaunimo centrų / erdvių veiklose mokinius taip pat pirmiausia skatina: draugai – 58,5 proc., mokykla – 48,2 proc., socialinės medijos – 32,6 proc., šeima – 28,1 proc. Kai mokiniai dalyvauja abiejose veiklose, draugų vaidmuo dar stipresnis – juos mini 69,6 proc. respondentų. Tačiau didžioji dalis respondentų – 69,9 proc. – nedalyvauja nei JNVO, nei jaunimo centrų / erdvių veiklose. Tarp dažniausių priežasčių, kodėl veiklose nedalyvaujama, įvardinti šie veiksniai: laiko stoka, informacijos stygius, amžiaus ar dalyvių kiekio ribojimai, nepatogus susisiekimas. Nedalyvaujantys veiklose dažniausiai informaciją apie JNVO veiklas gauna iš: mokyklos – 40,7 proc., socialinių medijų – 26,6 proc., draugų – 17 proc., bet net 51,6 proc. teigia negaunantys pakankamai informacijos. Iš nedalyvaujančių atvirų jaunimo centrų ar erdvių veiklose 39,5 proc. irgi teigia negaunantys pakankamai informacijos. [3:  Lietuvos moksleivių sąjunga. Tyrimas apie mokinių dalyvavimą JNVO ir atvirų jaunimo centrų / erdvių veiklose savivaldybių lygmeniu. 2024 m. Nuoroda: https://jra.lrv.lt/public/canonical/1746785974/654/lms-tyrimas.pdf ] 

Ugdymo įstaigos siekia sudaryti tinkamas sąlygas mokinių mokymuisi ir aktyviai gyvensenai, tačiau nepaisant mokyklose įgyvendinamų programų ir veiklų, bendruomenės motyvacijos, mokyklų infrastruktūra vis dar nėra iki galo tam pritaikyta. Pavyzdžiui, 2024 m. Higienos instituto parengta Geroji aktyvaus judumo praktika ir dviračių saugojimo mokyklos teritorijoje galimybių ataskaita[footnoteRef:4] rodo, kad beveik 90 proc. respondentų nurodė, jog per pastaruosius 3 metus mokyklose vyko Europos judumo savaitės ar kiti aktyvų judumą skatinantys renginiai, 90,4 proc. nurodė, kad mokykloje yra aktyvaus judumo entuziastų. 91,7 proc. mokyklų turi vietą dviračiams laikyti, tačiau tik 24 proc. tokių vietų turi stogą. 83 proc. mokyklų tik iki 10 proc. mokinių gali prirakinti dviratį mokyklos teritorijoje ir tik 3 proc. mokyklų sąlygos leidžia tai padaryti 20–40 proc. mokinių. 2024 m. Higienos instituto atlikta mokyklų vidaus aplinkos sąlygas karščių / kaitros metu ir kokių imamasi mažinimo arba prisitaikymo prie karščio / kaitros priemonių tyrimo ataskaita[footnoteRef:5] rodo, kad daugiau nei pusėje mokyklų nėra kondicionierių nei vienoje klasėje, o 39,1 proc. mokyklų per šiltąjį sezoną buvo vaikų, kurie kreipėsi dėl blogos savijautos / sveikatos sutrikimų, susijusių su karščiu. Prisitaikymas prie karščio mokyklose dažniausiai grindžiamas kelių priemonių deriniu: pamokų perkėlimu, tvarkaraščio keitimu, vėdinimu, šešėliavimo priemonėmis, vandens prieiga ir fizinio krūvio mažinimu. [4:  Higienos institutas.  Geroji aktyvaus judumo praktika ir dviračių saugojimo mokyklos teritorijoje galimybių ataskaita. Vilnius, 2024. Nuoroda: https://jra.lrv.lt/public/canonical/1758001846/1009/Ataskaita_Aktyvus_judumas_2024.cleaned.pdf ]  [5:  Higienos institutas. Mokyklų vidaus aplinkos sąlygas karščių / kaitros metu ir kokių imamasi mažinimo arba prisitaikymo prie karščio / kaitros priemonių tyrimo ataskaita. Nuoroda: https://jra.lrv.lt/public/canonical/1758001736/1008/Ataskaita_karscio_apklausa_2024.cleaned.pdf ] 


Apibendrinimas.
Nors dauguma mokinių mokyklos aplinką vertina kaip saugią, mažėja dalis jaunų žmonių, kurie jaučiasi gebantys kontroliuoti įvykius ir daryti įtaką savo situacijai. Tai rodo, kad formaliai palanki mokyklos aplinka ne visuomet reiškia stiprėjantį mokinių pasitikėjimą savimi ir savo galimybėmis.
Mokymosi pasiekimų srityje matomas bendras teigiamas pokytis, tačiau jis nėra tolygus visoms grupėms – išlieka skirtumai pagal lytį ir gyvenamąją vietovę. Tai rodo poreikį tikslingiau reaguoti į skirtingų mokinių grupių situaciją.
Mokinių domėjimasis būsima profesija išlieka žemas ir toliau mažėja, todėl profesinio orientavimo stiprinimas išlieka aktualus. Tuo pačiu auga susidomėjimas studijomis užsienyje, tačiau kartu stiprėja ir ketinimas po studijų grįžti į Lietuvą, todėl tai gali būti vertinama kaip siekis įgyti tarptautinės patirties, o ne vien ilgalaikio išvykimo nuostata.
Viena ryškiausių neigiamų tendencijų – sumažėjęs mokinių aktyvumas savivaldoje ir kitose įsitraukimo formose. Tai rodo silpnėjantį mokinių dalyvavimą bendruomeniniame ir pilietiniame gyvenime bei poreikį stiprinti įgalinimo priemones mokykloje.
Mokinių įsitraukimą į jaunimo veiklas labiausiai lemia socialinė aplinka, o pagrindiniai dalyvavimą ribojantys veiksniai susiję ne tik su motyvacija, bet ir su informacijos bei prieinamumo stoka. Tai rodo, kad viena svarbiausių sąlygų didesniam dalyvavimui yra veiksmingesnė informacijos sklaida ir geresnis esamų galimybių prieinamumas.
Mokyklos turi potencialo stiprinti aktyvų judumą ir palankią ugdymosi aplinką, tačiau tam vis dar nepakanka tinkamai pritaikytos infrastruktūros. Todėl fizinės mokyklos aplinkos kokybė išlieka svarbiu veiksniu, darančiu įtaką mokinių savijautai, dalyvavimui ir ugdymo proceso kokybei.

1.2. [bookmark: _Toc195711166]Studijos.
Analizuojant tyrimo duomenis, pastebėta, kad 2023 m. dirbančių studentų dalis (33 proc.) sumažėjo lyginant su 2020 m. duomenimis (40,8 proc.) ir atitinka  2010-2011 m. užimtumo lygį. 
[bookmark: _Hlk162720279]Jaunimo problematikos tyrimo 2023 m. rezultatai rodo mažėjantį jaunimo aktyvumą renkantis studijas. Nors jaunimo, aktyviai besidominčio būsimomis studijomis ir sąmoningai jas pasirenkančio dalis nuo  nežymiai padidėjo nuo 16 proc. (2020 m.) iki 17,7 proc. (2023 m. , vis dėlto mažai besidominčių  būsimomis studijomis dalis išaugo daugiau kaip 10 kartų – nuo 1,7 iki 12 proc., o didžiausią dalį studentų (70,3 proc.) sudaro vidutiniškai besidomintys būsimomis studijomis. Pagal amžiaus grupes 25 – 29 m. amžiaus grupė išsiskiria savo mažu susidomėjimu studijomis (27,6 proc.), tuo tarpu 15 – 19 m. amžiaus grupėje tokių 6 kartus mažiau (4,5 proc.). Merginų dalis, stipriai besidominti būsimomis studijomis (20,4 proc.) yra reikšmingai didesnė, nei vaikinų (14 proc.), o mieste gyvenančio jaunimo dalis (19,5 proc.) reikšmingai didesnė, nei kaime gyvenančio jaunimo (12,5 proc.).
Analizuojant 2023 m. tyrimo duomenis buvo nustatyta sąsaja tarp studijų pasirinkimo sąmoningumo ir žmogiškojo kapitalo – kuo asmuo turi daugiau žmogiškojo kapitalo (dažniau skaito knygas, eina į teatrą, skiria laiką hobiui), tuo studijos labiau atitinka asmens interesus. Šiame kontekste žmogiškasis kapitalas išreiškia asmens informuotumą apie įvairias studijų programas, jų skirtumus ir savo paties norus. Socialinis kapitalas (intensyvus bendravimas su draugais, socialinis palaikymas iš draugų) taip pat pozityviai veikia studijų pasirinkimo sąmoningumą.
Analizuojant 2023 metų tyrimų rezultatus, pastebėtas sustiprėjęs studijuojančių jaunuolių dėmesys tęstinėms studijoms, o ketinančių tęsti studijas jaunuolių dalis, palyginti su 2020 m., yra išaugusi. Ketinančių tęsti studijas kitoje srityje, užsienyje dalis  2023 m. išaugo kelis kartus: nuo 4 iki 27 proc., ketinančių tęsti studijas kitoje srityje, Lietuvoje – daugiau nei dvigubai: nuo 15,3 proc. iki 35,1 proc. Ketinančių tęsti studijas toje pačioje srityje užsienyje dalis išaugo daugiau, nei dvigubai: nuo 15,3 iki 35,4 proc., o ketinančių tęsti studijas toje pačioje srityje Lietuvoje – nuo 42 proc. iki 59,5 proc. Pastebėta, kad reikšmingai didesnė respondentų, gyvenančių kaimuose dalis, ketina tęsti studijas toje pačioje (47,7 proc.) ar kitoje srityje (40,9 proc.) užsienyje, nei respondentai gyvenantys mieste (atitinkamai – 31,1 proc. ir 23,2 proc.). 
Galima išskirti dvi studentų grupes. Pirma– ketina studijas tęsti toje pačioje srityje Lietuvoje, ir antra – ketina studijas tęsti kitoje srityje Lietuvoje, toje pačioje, bet užsienyje, ir kitoje srityje užsienyje. Svarbu pažymėti, kad antros grupės tyrimo dalyvių atsakymai tarpusavyje koreliuoja: ketinantys studijas tęsti kitoje pačioje srityje  Lietuvoje taip pat svarstė galimybes toliau studijuoti užsienyje tiek toje pačioje, tiek kitoje studijų srityje. Analizuojant duomenis. buvo nustatyta, kad antros grupės studentai turi mažiau žmogiškojo kapitalo, tačiau turi daugiau socialinio kapitalo (yra labiau patenkinti savo santykiais su draugais, dažniau bendrauja su draugais), mažiau dalyvauja pilietinėse akcijose, mažiau savanoriauja, ir pasižymi prastesne psichine ir fizine sveikata. Vadinasi, kad pirmos grupės studentai yra patenkinti savo studijų pasirinkimu ir planuoja savo karjerą studijuojamoje srityje, o antros grupės studentai yra mažiau užtikrinti dėl to, ką nori veikti gyvenime, todėl galvoja apie kitas studijų, karjeros ir gyvenimo alternatyvas tiek Lietuvoje, tiek užsienyje.
Vertinant studentų aktyvumo lygį studentų savivaldoje, pastebimas stiprėjantis vidutiniškas studentų aktyvumo lygis. Nors žemam aktyvumo lygiui save priskiriančių studentų dalis 2023 metais lyginant su 2020 m. sumažėjo nuo 12,5 iki 4,8 proc., vis dėlto, aukštam aktyvumo lygiui save priskiriančių studentų dalis taip pat sumažėjo nuo 15,3 proc. iki 8,1 proc., o ypač padidėjo vidutiniam aktyvumo lygiui save priskiriančių studentų dalis – nuo 72,2 iki 87,1 proc. Aukštesniu aktyvumu studentų savivaldoje pasižymi vyriausia: 25 – 29 m. grupė (17,2 proc.)

Apibendrinimas
Mažėja dirbančių studentų dalis, o tai rodo silpnėjantį studentų dalyvavimą darbo rinkoje studijų laikotarpiu. Kartu ryškėja mažėjantis jaunimo aktyvumas ir sąmoningumas renkantis studijas – nors stipriai besidominčių būsimomis studijomis dalis išlieka panaši, reikšmingai padaugėjo mažai besidominčių šiuo pasirinkimu jaunuolių. Tai leidžia teigti, kad studijų pasirinkimo procesas daliai jaunimo tampa mažiau apgalvotas ir mažiau kryptingas.
Studijų pasirinkimo sąmoningumas glaudžiai susijęs su sukauptu žmogiškuoju ir socialiniu kapitalu, todėl galima teigti, kad platesnis kultūrinis akiratis, informuotumas ir socialinis palaikymas didina tikimybę priimti labiau apgalvotus, asmens interesus atitinkančius sprendimus. Tuo pačiu išlieka skirtumai pagal amžių, lytį ir gyvenamąją vietą, rodantys nevienodas galimybes ir pasirengimą planuoti studijų kelią.
Pastebimai išaugęs susidomėjimas tęstinėmis studijomis rodo stiprėjantį jaunimo siekį išlaikyti studijų tęstinumą ir ieškoti platesnių akademinės bei profesinės raidos galimybių. Ypač ryškus susidomėjimo augimas studijomis užsienyje leidžia manyti, kad dalis studentų ieško alternatyvų ne tik akademinio tobulėjimo, bet ir platesnių gyvenimo bei karjeros perspektyvų kontekste.
Analizė leidžia išskirti dvi studentų grupes – labiau užtikrintus savo pasirinkimu ir planuojančius tęsti studijas toje pačioje srityje Lietuvoje, bei mažiau apsisprendusius, svarstančius įvairias studijų krypties ar vietos alternatyvas. Pastarajai grupei būdingas mažesnis užtikrintumas, silpnesnis ryšys su pasirinkta studijų kryptimi, mažesnis pilietinis aktyvumas ir prastesnė savijauta, todėl ši grupė gali būti laikoma labiau pažeidžiama studijų ir karjeros planavimo požiūriu.
Studentų savivaldoje mažėja aukštas aktyvumo lygis, o didžioji dalis studentų save priskiria vidutiniam aktyvumui. Tai rodo ne tiek visišką neįsitraukimą, kiek silpnėjantį lyderystės, iniciatyvumo ir aktyvaus dalyvavimo potencialą studentų atstovavimo bei bendruomeninio veikimo srityse.

1.3. [bookmark: _Toc195711167]Darbas.
Remiantis Jaunimo problematikos tyrimo 2023 m. rezultatais, kuriuose lyginamas darbų pobūdį, nuo 2020 m. stebimos tokios pokyčių tendencijos: mažėja ir taip nedidelė dirbančiųjų dalis, dirbanti atsitiktinius darbus ir neoficialiai. Neliko dirbančių keliose darbovietėse ir dvigubai mažėjo papildomai uždarbiaujančių prie samdomo darbo. Nuo 60 iki 85 proc. išaugo dirbančių pilną darbo dieną skaičius, tuo tarpu dirbančių nepilną darbo dieną sumažėjo 18 procentinių punktų. Galimai tam įtakos turėjo pasunkėjęs darbo ir studijų derinimas. 
Pastebėta, kad dirbančiųjų pagal įgytą specialybę rodiklis yra stipriai išaugęs – net 58,3 proc. dirba pagal įgytą specialybę, tuo tarpu kai 2020 m. tokių buvo 31,1 proc., 2010 m. – 44,8 proc. Mieste gyvenantys jaunuoliai šiek tiek dažniau dirba pagal specialybę (60,8 proc.), nei gyvenantys kaime (52,3 proc.).  Dažniausiai nurodytos priežastys, kodėl nedirbama pagal specialybę: neįdomus darbas arba respondentams nepavyko rasti darbo pagal įgytą specialybę. Beveik dvigubai didesnei daliai jaunuolių, gyvenančių kaimo vietovėse (38,2 proc.), darbas pagal įgytą specialybę yra neįdomus, nei gyvenantiems mieste (20,2 proc.). Tuo tarpu mieste gyvenantys jaunuoliai dvigubai dažniau pradeda dirbti ne pagal įgytą specialybę dar studijuodami (24,3 proc.) nei kaime (11,8 proc.). Reikšmingai daugiau vyrų (32,8 proc.) nei moterų (20,2 proc.) dirba ne pagal specialybę todėl, kad darbas pagal įgytą specialybę jiems neįdomus. Reikšmingai daugiau moterų (15,6 proc.) nei vyrų (9,5 proc.) neturi specialybės iš viso. Vis dėlto, asmenų, kurių dabartinis darbas neatitinka jų įgyto išsilavinimo, yra beveik 2 kartus daugiau tarp dirbančių tyrimo dalyvių. Tai yra didelė problema, nes rodo, kad studijų ir profesinio rengimo sistemos nėra efektyvios – didelė dalis jaunimo dirba ne pagal įgytą specialybę.
Asmenys, kurie dirba pagal specialybę, pasižymi didesniu žmogiškuoju kapitalu (sąmoningesnis studijų pasirinkimas, įvairiapusiškas laisvalaikis). Taip pat šie asmenys turi daugiau socialinio kapitalo (geresni santykiai su draugais, dalyvauja pilietinėse akcijose). Tuo tarpu asmenys, kurių darbas neatitinka įgyto išsilavinimo, patiria stūmos veiksnius darbe ir kitos darbo ir gyvenimo alternatyvos jiems yra patrauklesnės, taip pat jie daugiau laiko praleidžia internete ir pasižymi prastesne fizine ir psichine sveikata. Remiantis 2023 m. jaunimo problematikos tyrimų rezultatais, jaunuolių gerai gebančių kontroliuoti įvykius bei įveikti problemas darbe rodiklio lygis sumažėjo nuo 73,1 (2020 m.) iki 51,8 proc., atitinkamai padidėjo dalis jaunuolių vidutiniškai gebančių kontroliuoti įvykius bei įveikti problemas darbe. 
2020 m. atlikto jaunimo problematikos tyrimo duomenys[footnoteRef:6] rodė, kad problemos darbe tiesiogiai koreliuoja su psichinės ir fizinės sveikatos problemomis bei psichotropinių medžiagų (alkoholis, migdomieji) vartojimu siekiant nusiraminti. Be to, tyrimo rezultatai rodė, kad tie, kas susiduria su problemomis darbe ir negeba kontroliuoti įvykių darbe, jaučiasi nesaugūs šalyje, mažiau laisvi, mano, kad pilietinė veikla nėra palaikoma aplinkinių. 2023 m. atlikto tyrimo duomenų analizė atskleidė analogiškus rezultatus. Kuo mažiau asmuo kontroliuoja įvykius darbe ir negeba spręsti problemų, tuo prastesnės yra jo psichinė ir fizinė sveikata, tuo daugiau alkoholio vartoja. [6:  Jaunimo reikalų agentūra. Jaunimo problematikos tyrimas. Vilnius, 2020. Nuoroda: https://jra.lrv.lt/public/canonical/1746787126/702/tyrimo-ataskaita_viesinama.pdf ] 

Pastebėta, kad nuo 2020 m. šiek tiek padidėjo jaunų žmonių dalis (nuo 19,6 iki 24,6 proc.), ketinanti keisti darbo vietą. 2023 m. atlikto tyrimo rezultatai rodo, kad asmens sprendimas keisti darbą yra daugiau mažiau racionalus: kitos darbo alternatyvos atrodo patrauklesnės; esamame darbe susiduriama su sunkumais ir emigracija yra patraukli. Kur kas didesnė miesto gyventojų dalis (66,4 proc.) nori keisti darbo vietą dėl didesnio darbo apmokėjimo, nei kaimo (38,6 proc.), reikšmingai didesnė dalis miesto gyventojų (61,2 proc.) keistų jį dėl karjeros perspektyvų. Tuo tarpu reikšmingai didesnė kaimo gyventojų dalis (38,6 proc.) norėtų įdomesnio darbo nei miesto (26,7 proc.).
2023 m. jaunimo problematikos tyrimo tyrimo duomenys rodo, kad svarbiausia darbo užsienyje paieškos priežastimi kaip ir 2010 ir 2020 m. tyrimų rezultatuose yra didesnis darbo užmokestis – taip nurodė 70,7 proc. respondentų ir tai yra ženklus padidėjimas lyginant su 2020 m. (42,2 proc.). Tačiau lyginant su ankstesniais tyrimais, pasikeitė kitos 2 pagrindinės priežastys: antrąja pagal svarbumą priežastimi nurodytas noras tobulinti kalbą  - taip pažymėjo 31,7 proc., respondentų, ir jų skaičius išaugo daugiau kaip 3,5 karto, lyginant su 2020 m. Kitomis svarbiausiomis priežastimis įvardintas noras pakeliauti, geresnės darbo sąlygos (po 24,4 proc.). Darytina išvada, kad jaunimas darbo paieškas užsienyje vis labiau sieja ne tik su geresniu atlyginimu ir darbo sąlygomis, bet ir su tobulėjimu, pažinimu.
Šiuos rezultatus patvirtina ir Užsienio reikalų ministerijos užsakymu atlikto Lietuvos diasporos apklausos 2024 m. rezultatai[footnoteRef:7], analizuojant tyrimų rezultatus 18 – 29 m. amžiaus grupėje. Vienas ryškiausių rezultatų – tarp neseniai išvykusių respondentų 2024 m. rezultatuose dažniau nei 2023 m. minima išvykimo iš Lietuvos priežastis buvo studijos – 29 proc., (2023 m. šį motyvą nurodė 17 proc.) respondentų. Tuo pat metu sumažėjo migracija dėl ekonominių priežasčių - per mažas pajamas Lietuvoje kaip išvykimo priežastį nurodė 7 proc. respondentų, (2023 m. - 21 proc.), o geresnes karjeros galimybes užsienyje – 14 proc., (2023 m. - 17 proc.) [7:  Užsienio reikalų ministerija. Lietuvos diasporos apklausos ataskaita 2024 m. Vilnius, 2025. Nuoroda: https://jra.lrv.lt/public/canonical/1755673669/828/urm-lietuvos-diasporos-apklausa-2024.cleaned.pdf ] 

Jaunimo savanoriškos tarnybos (JST) programos įgyvendinimo ir mokymosi perspektyvos tyrimo ataskaitos[footnoteRef:8] rezultatuose tarp savanorių gebėjimų augimo sričių minima, kad beveik pusė dalyvių labai pažengė srityse, susijusiose su kūrybiškumu, novatoriškumu, rizikos prisiėmimu, gebėjimu planuoti ir valdyti projektus. Tai aiškiai rodo, kad kai kurios savanoriškos ir neformaliojo ugdymo veiklos ugdo tas kompetencijas, kurios vėliau svarbios ir verslui, ir savarankiškai veiklai. [8:  S. Kairė. Jaunimo savanoriškos tarnybos (JST) programos įgyvendinimo ir mokymosi perspektyvos tyrimas: ataskaita. Vilnius, 2024. Nuoroda: https://jra.lrv.lt/public/canonical/1746786173/662/jst-2024-tyrimo-ataskaita.pdf ] 

Europos solidarumo korpuso programos vertinimo tyrimo 2024 m. galutinė vertinimo ataskaitos[footnoteRef:9] rezultatai taip pat rodo, kad projektinė veikla Lietuvoje daugeliu atvejų ugdo praktinį veiklumą, iniciatyvumą ir vietos bendruomenių problemų sprendimo gebėjimus. Solidarumo projektuose dažna bendruomeninė veikla, praktiniai sprendimai ir vietos iniciatyvos, nors pati ataskaita tiesiogiai to neįvadina verslumu. [9:  BGI Consulting. Europos solidarumo korpuso programos vertinimo tyrimo 2024 m. galutinė vertinimo ataskaita. Vilnius, 2024. Nuoroda: https://jra.lrv.lt/public/canonical/1746786157/661/bgi-tyrimas.pdf ] 

Jaunimo problematikos tyrimo rezultatai rodo, kad per dešimt metų nedirbančių ir nesimokančiųjų grupėje dvigubai padidėjo niekada nedirbusio ir darbo neieškančio jaunimo dalis. Galima daryti prielaidą, kad padvigubėjo NEET jaunuolių dalis. Kalbant apie nedirbančių jaunuolių darbo paieškas, pastebėta, kad nuo 2020 m. daugiau nei dvigubai išaugo neaktyvių respondentų dalis (nuo 19 iki  39 proc.), kurie darbo apskritai neieško. 
2020 m. atlikto tyrimo duomenų analizės rezultatai rodė, kad kuo jaunas asmuo ilgiau neturi darbo, tuo dažniau laisvalaikį leidžia prie kompiuterio. 2023 m. tyrimas išryškino naujas jaunimo, kuris nedirba ir nesimoko, savybes. Tyrimo rezultatų analizė rodo, kad kuo asmuo ilgiau nedirba, tuo jis mažiau pastangų deda darbo paieškai, be to, asmuo yra patenkintas savo laisvalaikiu ir neigiamai atsiliepia apie pilietiškumą. Nerimą kelia tai, kad nedirbantys ir nesimokantys jaunuoliai labiau nei dirbantys jaunuoliai yra linkę negatyviai atsiliepti apie pilietiškumą, tai rodo jų atsitraukimą ne tik iš darbo rinkos, bet taip pat nusišalinimą nuo bendrų piliečių, valstybės gyvenimo klausimų.
Lyginant tyrimų rezultatus, nedarbo priežastyse kardinalių pasikeitimų nenustatyta, tačiau pastebėta, kad 2020 m. smukusi 2023 m. vėl išaugo jaunų asmenų, kuriems nepavyksta rasti jokio darbo, dalis. Taip pat galima išskirti dvi tendencijas. Pirma, mažėja vaiko auginimo atostogose esančio jaunimo dalis. Antra, nedirbančių ir nesimokančių grupėje atlyginimo dydis įgauna vis didesnę reikšmę nedarbui, nuosekliai didėja asmenų nurodančių, kad nedirba, nes netenkina siūlomas darbo užmokestis.
NEET rodikliai leidžia palyginti Lietuvą su ES: „Eurostat Statistics Explained“ 2025 m. publikacijoje „Statistika apie jaunimą, kuris nedirba ir nesimoko“[footnoteRef:10] nurodoma, kad 2024 m. ES vidutiniškai 11  proc. 15–29 m. jaunuolių buvo NEET, o Lietuva minima tarp šalių, kuriose NEET dalis yra ≥14  proc. ir priskiriama prie aukščiausių ES. Bendrai ES 2014–2024 m. NEET dalis mažėjo, tačiau Lietuva yra tarp retų šalių, kur NEET dalis per tą patį laikotarpį padidėjo (Lietuvai nurodoma +1,8 proc. punkto). Ypač svarbi sąsaja yra NEET priklausomybė nuo išsilavinimo. 2024 m. „Eurostat“ publikacijoje Lietuva išsiskiria kaip viena iš šalių su aukščiausiais NEET rodikliais tarp 15–29 m. jaunuolių, turinčių žemą ar vidutinį išsilavinimą: tarp turinčių žemą išsilavinimą NEET dalis Lietuvoje nurodoma 15,8  proc. (viršija ES vidurkį), tarp turinčių vidutinį išsilavinimą Lietuvoje NEET dalis yra 17,9  proc. (aukščiausia reikšmė tarp ES šalių šiame išsilavinimo lygyje). [10:  Eurostat statistics explained. Statistics on young people neither in employment nor in education or training. 2025 m., nuoroda: https://ec.europa.eu/eurostat/statistics-explained/SEPDF/cache/44911.pdf ] 

Jaunimo praktinių įgūdžių ugdymo paslaugų poveikio tyrimo (toliau – PIU tyrimo) 2025 m. ataskaita[footnoteRef:11] rodo, kad jaunimo perėjimas iš švietimo sistemos į darbo rinką nėra paprastas procesas. Ataskaitoje, remiantis Lietuvos socialinės ir darbo rinkos politikos tyrimais, pažymima, kad NEET rodiklis 2006–2021 m. laikotarpiu apėmė maždaug dešimtadalį 15–24 m. jaunimo, o užsitęsęs neveiklumas mažina jaunimo prisitaikymo prie darbo rinkos poreikių galimybes. 2023–2024 m. projektų rodiklių vertinimas rodo, kad PIU projektai pasiekė ir viršijo vieną svarbiausių konkursinių tikslų: kasmet bent 15 proc. dalyvių turėjo integruotis į darbo rinką ar grįžti į mokymąsi. Praktinių įgūdžių ugdymo (toliau – PIU) projektų rezultatai yra ypač svarbūs: 2023 m. 24 proc. PIU veiklose dalyvavusių jaunuolių integravosi ir (ar) reintegravosi į darbo rinką, ir (ar) tęsė mokymąsi pagal formaliojo švietimo programas, ir (ar) mokėsi pagal neformaliojo profesinio mokymo programas. 2024 m. šis rodiklis pakilo iki 39,7 proc. Tai rodo, kad nustatyta riba 2023 m. buvo viršyta 1,6 karto, o 2024 m. – 2,6 karto. Be to, 2023 m. PIU veiklose dalyvavo 230, 2024 m. – 414 jaunuolių, iš viso per dvejus metus - 644, o tyrimo išvadose pažymima, kad 2023–2024 m. vykdytojai pasiekė visus nustatytus kiekybinius rodiklius. Labai svarbi ir rezultatų tvarumo faktorius. 2025 m. pabaigoje, remiantis organizacijų apklausa apie buvusius dalyvius, pagal pateiktus duomenis ne mažiau kaip 278 projekto dalyviai pasiekė teigiamų rezultatų, o 80,5 proc. iš jų pavyko projekto metu pasiektus rezultatus išlaikyti bent iki 2025 m. gruodžio pradžios. Svarbu pažymėti, kad vertinant ekonominiu požiūriu, projektus galima vadinti efektyvia investicija: vienas dalyvis Lietuvai vidutiniškai kainavo apie 1 305,54 Eur, o vieno sėkmingai integruoto dalyvio kaina per 2023–2024 m. vidutiniškai siekė 3 839,13 Eur. Ataskaita pažymi, kad tai nėra didelė investicija, palyginti su tuo, kiek valstybei ilgainiui gali kainuoti NEET padėtyje įstrigęs asmuo. [11:  J. Buzaitytė-Kašalynienė, S. Kairė, P. Borisovas. Jaunimo praktinių įgūdžių ugdymo paslaugų poveikio tyrimo ataskaita. Vilnius, 2025. Nuoroda: https://jra.lrv.lt/public/canonical/1771506096/1475/PIU%20projekt%C5%B3%20vertinimo%20tyrimo%20ataskaita_galutin%C4%97_vie%C5%A1inama.pdf ] 

PIU tyrime išryškėja ir socialinio-ekonominio pažeidžiamumo gylis. Tyrimo apžvalgoje pabrėžiama, kad nepalankiomis socialinėmis ekonominėmis sąlygomis augantys vaikai ir jaunuoliai įstringa skurdo spąstuose, o PISA 2022 duomenys rodo, kad Lietuvoje net 46 proc. mokinių iš žemiausio socialinio ekonominio statuso grupės nepasiekia bazinio matematinio raštingumo lygio, kai tarp palankioje aplinkoje gyvenančių tokių tėra 11 proc. Jaunimo užimtumo ir mokymosi problemos nėra vien individualios motyvacijos klausimas – jos stipriai susijusios su socialine kilme. 
2024 m. Jaunimo savanoriškos tarnybos (JST) programos įgyvendinimo ir mokymosi perspektyvos tyrimo ataskaita atskleidžia, kad dalyvauti programoje jaunimą ypač motyvuoja tiek vidiniai, tiek instrumentiniai veiksniai. 40 proc. respondentų nurodė, kad juos labiausiai paskatino galimybė gauti 0,25 papildomo balo stojant į aukštąją mokyklą, o dar 44,9 proc. su šiuo motyvu visiškai sutiko ir 29,8 proc. labiau sutiko nei nesutiko. Kartu 2024 m. JST dalyvių savęs įsivertinimai parodė mokymosi pažangą: 48 proc. savanorių nurodė, kad labai pažengė srityje „geriau atpažįstu, kaip mokausi, kas mane motyvuoja ir kaip nustatau mokymosi tikslus“, kai 2022 m. tokių buvo 38 proc. „BGI Consulting“ 2024 m. parengta Europos solidarumo korpuso (toliau – ESK) programos vertinimo tyrimo galutinė vertinimo ataskaita rodo, kad programos dalyviai taip pat aiškiai orientuoti į kompetencijų ugdymą. Projektų vykdytojų apklausose kaip pagrindinis tikslas dažniausiai nurodytas jaunimo mokymosi, žinių ir kompetencijų stiprinimas: 2018–2020 m. taip nurodė 80 proc., o 2021–2023 m. – 82,05 proc. vykdytojų. Stiprėjo praktinės veiklos vaidmens vertinimas – praktinė veikla minima 47 proc. 2018–2020 m. projektų ir net 62 proc. 2021–2023 m. projektų. Tai rodo, kad ESK Lietuvoje funkcionuoja ne vien kaip savanorystės schema, bet ir kaip praktinių kompetencijų ugdymo platforma.
2024 metų ES jaunimo ataskaitoje[footnoteRef:12] pateikiami duomenys apie savarankiškai dirbančio jaunimo dalį, kuri gali būti viena iš jaunimo verslumo rodiklių. Ataskaitoje nurodoma, kad savarankiškai dirbančių 15–29 m. asmenų 2019–2023 m. rodiklis daugelyje šalių išliko stabilus, tačiau Lietuva įvardijama tarp grupės šalių (kartu su Kroatija, Lenkija ir Slovakija), kur savarankiško darbo dalis šioje amžiaus grupėje padidėjo maždaug 3 proc. punktais. [12:  European commission. The situation of young people in the European Union EU Youth Report 2024. Brussels, 2025. Nuoroda: https://cdn.edupedu.ro/wp-content/uploads/2025/04/the-situation-of-young-people-in-the-european-union-EC0523523ENN_compressed-1.pdf ] 

Analizuojant 2023 m. jaunimo problematikos tyrimo rezultatus, pastebima, kad lyginant juos su 2020 m. rezultatais, sumažėjo jaunimo verslumas. Turinčių savo verslą, užsiimančių individualia veikla ar dirbančių pagal verslo liudijimą dalis numažėjo nuo 34 iki 5 proc. Dar 2 proc. jaunų žmonių pristato save kaip ir samdomus darbuotojus ir tuo pačiu turinčius savo verslą. Tačiau šie tyrimo rezultatai iš dalies prieštarauja kitiems duomenims. Pavyzdžiui, Europos Komisijos šaltiniai pažymi, kad Lietuva vyresnėje jaunimo grupėje (iki 29 m.) išsiskiria dideliu verslumo aktyvumu. Pavyzdžiui, „Youth Wiki“ duomenimis, apie 7,8 % jaunų žmonių Lietuvoje įtraukti į verslo kūrimą (pirma vieta tarp ES šalių)[footnoteRef:13]. Global Entrepreneurship Monitor (GEM) duomenimis, 2024 m. 18–24 m. amžiaus grupėje atliktos apklausos rodiklis „Total Early-stage Entrepreneurial Activity“ (TEA) sudarė ~11,5 %  Tai reiškia, kad maždaug kas devintas šios amžiaus grupės jaunas žmogus buvo ankstyvosios stadijos verslininkas: arba kūrė verslą, arba valdė naują, dar neilgai veikiantį verslą.[footnoteRef:14] 25–34 metų grupėje TEA buvo 35,2 %, taigi verslumo aktyvumas buvo gerokai didesnis vyresniame, bet dar jaunam suaugusiųjų segmentui artimame amžiuje. Lietuvoje jauni verslininkai vis dažniau kuria ne vien tradicinius verslo modelius, bet ir socialiai naudingas iniciatyvas. 2023/24 m. duomenys rodo, kad 55 % jaunų verslininkų akcentavo socialinį verslo poveikį, o ~40 % – aplinkosauginį[footnoteRef:15]. Vienas aktualių iššūkių, su kuriais susiduria jaunieji verslininkai- modernių informacinių technologijų įsisavinimas: 2024 m. GEM duomenimis, 71 % jaunų verslininkių moterų naudojo skaitmenines priemones verslui (vyrų – 63 %). Tokios įgyvendinamos iniciatyvos kaip „Skaitmeninis verslumas 2024“ir STEAM programos skatina domėjimąsi IT nuo ankstyvo amžiaus. GEM tyrimų rezultatai rodo, kad 2024–2025 m. smarkiai keitėsi jaunų verslininkų steigiamų įmonių geografija: apie 70 % naujų verslų steigta ne Vilniuje. T. y. stiprėjantys startup centrai Kaune, Klaipėdoje, Panevėžyje tampa jaunimo verslumo skatinimo varikliais. [13:  Youth Wiki. Lithuania. 6. Education and training , 2025 September. Nuoroda: https://national-policies.eacea.ec.europa.eu/youthwiki/chapters/lithuania/6-education-and-training ]  [14:  Global entrepreneurship Monitor. GEM 2024/2025 National Entrepreneurship Assessment for Lithuania. Nuoroda: https://www.vm.vu.lt/external/vm/files/GEM_Lithuania_national_report_2024.pdf#:~:text=Entrepreneurial%20intention%20of%20non,31.3 ]  [15:  Global entrepreneurship Monitor. GEM 2023/2024 National Entrepreneurship Assessment for Lithuania.
GEM 2023/2024 Lithuania National Report: A Favorable Business Environment. Nuoroda: https://www.gemconsortium.org/report/gem-20232024-lithuania-national-report-a-favorable-business-environment ] 

Įvairios valstybės institucijos skatina jaunimo verslumą. Pavyzdžiui, kasmet remiamos mentorystės ir nemokamos verslumo stovyklos“, kurias organizuoja Lietuvos Junior Achievement. Švietimo ministerija nuo 2023 m. įvedė verslumo ugdymą mokyklose: 9–10 klasių mokiniams bendrojo ugdymo programoje vienas iš privalomų dalykų „Ekonomika ir verslumas“. Vidurinis išsilavinimas apima verslo pagrindus ir įmonių kūrimo pamokas (EACEA duomenimis, Lietuva yra viena pirmųjų ES šalių, įdiegusių tokią programą į bendrojo ugdymo sistemą). Lietuvoje stiprinamas verslumo ugdymas visose ugdymo pakopose. Įgyvendinamos iniciatyvos, kaip „Jaunųjų įmonių programa“ („Jaunimo filantropijos fondas“) ar „Junior Achievement“ verslo simuliacijos mokyklose, kurios rengia konkursus ir mentorystes moksleiviams. Aukštosios mokyklos siūlo inovacijų projektus ir „startup akademijas“. Tarptautiniuose tyrimuose (pvz., OECD) akcentuojama, kad būtent verslumo įgūdžių stoka yra dažna jaunimo verslo nesėkmių priežastis, todėl šalia verslo inkubatorių diegiami ir „soft skills“ kursai.
Tačiau OECD tyrimas rodo, kad nepaisant fakto, kad verslumo modulis įdiegtas mokyklose, vis dar trūksta praktinių mokymo programų ir mentorių. Statistikos leidiniai rodo, kad verslumo mokymuose dalyvauja tik apie 20–30 % jaunimo. Įmonių kūrėjams jauniems verslininkams trūksta turto užstato, kredito istorijos ir tinklų. OECD pažymi, kad daug jaunų žmonių neturi pakankamai santaupų ar nuosavo kapitalo pradiniam etapui. Jaunų verslininkų apklausos rodo, kad bankų paskolos, rizikos kapitalas ir angelų rėmėjų pagalba išlieka ribota. [footnoteRef:16] ES lygmeniu ~40 % jaunų žmonių teigė, jog neturi reikiamų verslumo įgūdžių ar žinių. Finansiniuose šaltiniuose pastebima, kad Lietuvoje daug mažų įmonių bankai vadina rizikingomis. ES fondų investicijų intensyvumas jaunimo startuoliams vis dar nedidelis (įvairios programos dažniausiai reikalauja projekto rašymo bei administravimo patirties).  [16:  OECD. The Missing Entrepreneurs 2023. Policies for inclusive entrepreneurship and self-employment. Nuoroda: https://www.oecd.org/content/dam/oecd/en/publications/support-materials/2023/11/the-missing-entrepreneurs-2023_5bb08bbe/Missing-Entrepreneurs-2023-Policy-highlights-en.pdf#:~:text=only%2040,also%20appears%20in%20OECD%20countries ] 


Apibendrinimas
Jaunimo užimtumo srityje ryškėja didesnio stabilumo, bet kartu ir mažesnio lankstumo tendencija: mažėja atsitiktinio, neoficialaus ir papildomo darbo formų, daugėja pilną darbo dieną dirbančio jaunimo. Tai leidžia daryti prielaidą, kad jaunimui tampa sudėtingiau derinti darbą su studijomis ar kitomis veiklomis.
Didesnė dalis jaunų žmonių dirba pagal įgytą specialybę, tačiau reikšminga dalis vis dar susiduria su neatitiktimi tarp išsilavinimo ir darbo. Tai rodo, kad jaunimo perėjimas iš švietimo sistemos į darbo rinką išlieka netolygus, o daliai jaunų žmonių profesinis kelias nėra pakankamai nuoseklus ar tvarus.
Silpnėja jaunimo pasitikėjimas savo gebėjimu kontroliuoti įvykius ir įveikti problemas darbe, o tai glaudžiai siejasi su prastesne psichine ir fizine sveikata bei didesne rizika destruktyvioms įveikos formoms. Tai rodo, kad darbo tema jaunimo politikoje turi būti vertinama ne tik per užimtumo, bet ir per gerovės, atsparumo bei psichikos sveikatos perspektyvą.
Jaunimas darbo galimybes užsienyje sieja ne vien su didesniu atlygiu, bet ir su profesiniu bei asmeniniu tobulėjimu, kalbų mokymusi ir platesnių galimybių paieška. Tai atskleidžia, kad jaunimo mobilumas vis labiau grindžiamas ne tik ekonominiais, bet ir savirealizacijos motyvais.
Didėjanti neaktyvaus, darbo neieškančio ir niekada nedirbusio jaunimo dalis rodo gilėjančią dalies jaunimo atskirtį nuo darbo rinkos. Ši problema glaudžiai susijusi su socialiniu-ekonominiu pažeidžiamumu, todėl jaunimo užimtumo ir mokymosi sunkumai negali būti aiškinami vien individualios motyvacijos stoka.
Tyrimų duomenys leidžia išskirti dvi skirtingas jaunimo grupes: vieną, kuri aktyviai naudojasi studijų, darbo, savanorystės ir tarptautinio mobilumo galimybėmis, ir kitą, kuriai reikia ilgalaikio, kompleksinio palaikymo pereinant į darbo rinką ar grįžtant į mokymąsi. Ši skirtis ypač svarbi planuojant tikslines jaunimo politikos priemones.
Nors dalis duomenų rodo sumažėjusį jaunimo verslumą, kiti šaltiniai leidžia teigti, kad Lietuvoje jaunimo verslumo potencialas išlieka reikšmingas. Tai reiškia, kad pagrindinis iššūkis yra ne vien motyvacijos stoka, bet ir ribotos galimybės gauti praktinių įgūdžių, mentorystę, finansavimą ir nuoseklų palaikymą verslo pradžioje. Kartu tyrimų duomenys rodo, kad savanorystė, projektinė veikla ir praktinių kompetencijų ugdymas gali sudaryti palankią terpę verslumui stiprėti.

1.4. [bookmark: _Toc195711168]Draugai
Jaunimo problematikos tyrimo 2020 m. rezultatuose buvo nustatyta, kad santykių su draugais kokybės rodiklis mokinių grupėje teigiamai koreliuoja su draugų skaičiumi, socialinių palaikymu iš draugų, dalyvavimu pilietinėse veiklose ir mokyklos savivaldoje. 2023 m. atlikto tyrimo duomenų analizė rodo, kad mokinių santykių su draugais kokybė ne tik koreliuoja su dalyvavimu pilietinėse veiklose, bet ir sveikesniu gyvenimo būdu (mažiau alkoholio, rūkymo, interneto) bei geresne fizine bei psichine sveikata.
Dirbančiųjų grupėje statistiškai reikšmingų koreliacinių ryšių 2020 m atliktame jaunimo problematikos tyrime nebuvo rasta, tuo tarpu 2023 m. atlikto tyrimo duomenys rodo, kad dirbančio jaunimo grupėje santykių su draugais kokybė yra susijusi su pilietiškumu – dirbantieji, kurie savanoriauja ir teigiamai vertina pilietines veiklas, pasižymi geresne santykių su draugais kokybe ir atvirkščiai.
Nedirbančio ir nesimokančio jaunimo grupėje santykių su draugais kokybė koreliuoja su tuo, kaip pavyksta susirasti naujų draugų – kuo lengviau geba susirasti draugų, tuo geresnė santykių su draugais kokybė.
Studentų grupėje santykių su draugais kokybės rodiklis yra labiau „plokščias“, t. y. santykių su draugais kokybė yra įvairesnė nei kitose jaunimo grupėse. 2020 m. atlikto tyrimo rezultatai rodė, kad draugai yra svarbūs laisvalaikiui (kuo geresni santykiai su draugais, tuo labiau yra patenkinti savo laisvalaikiu, tuo daugiau turi galimybių įdomiai leisti laisvalaikį) bei domėjimuisi politika (dažniau patys ar jų aplinkos žmonės domisi politika). Be to, buvo nustatyta, kad kuo geresni studentų santykiai su draugais, tuo daugiau laiko jie leidžia internete. 
Daugiausia socialinio palaikymo iš draugų susilaukia dirbantieji, po jų studentai, mokiniai ir mažiausiai - nedirbantis ir nesimokantis jaunimas. 
2020 m. jaunimo problematikos tyrime buvo nustatyta, kad tai, kiek mokiniai gauna socialinio palaikymo iš savo draugų, siejasi su laisvalaikio įvairove, pilietiniu ir politiniu aktyvumu, sveikesniu gyvenimo būdu ir geresne psichologine bei fizine sveikata. 2023 m. tyrimo rezultatų analizė patvirtina dalį 2020 m. tyrimo rezultatų – mokiniai, kurie gauna daugiau socialinio palaikymo iš draugų, pasižymi įvairesniu laisvalaikiu, dalyvavimu pilietinėse veiklose ir jaunimo organizacijose. LMS 2024 m. atlikto tyrimo apie mokinių dalyvavimą JNVO ir atvirų jaunimo centrų / erdvių veiklose savivaldybių lygmeniu tyrimo rezultatai rodo, kad socialiniai ryšiai yra vienas svarbiausių įsitraukimo į veiklas variklių. Tarp dalyvaujančių respondentų savanorystės naudą su naujomis pažintimis siejo 72,4 proc., tarp nedalyvaujančių – 58,2 proc. Dar svarbiau, kad dalyvauti JNVO veiklose mokinius dažniausiai skatina draugai (56,8 proc.), mokykla (42,3 proc.), socialinės medijos (24,7 proc.) ir šeima (19,8 proc.), o jaunimo centrų / erdvių veiklose – draugai (58,5 proc.), mokykla (48,2 proc.), socialinės medijos (32,6 proc.), šeima (28,1 proc.). Tai - labai aiškus signalas, kad jaunimo socialiniai ryšiai yra vienas pagrindinių įsitraukimo mechanizmų. Tačiau tas pats tyrimas rodo ir kitą pusę: socialiniai ryšiai gali veikti kaip barjeras. Nedalyvavimo priežastyse mokiniai mini silpną informacijos sklaidą, nežinojimą, kaip įsitraukti, nepakankamai jaukią aplinką, baimę nepritapti ir prastą mikroklimatą. Taigi santykių  stoka ar neigiami santykiai tiesiogiai mažina dalyvavimą.
Dirbančio jaunimo grupėje buvo nustatyta sąsaja tarp socialinio palaikymo iš draugų ir dalyvavimo pilietinėse veiklose.
Studentų grupėje buvo identifikuotos sąsajos tarp socialinio palaikymo iš draugų ir savanoriavimo bei geresnės fizinės bei psichinės sveikatos.
Kalbant apie nedirbantį ir nesimokantį jaunimą, buvo pastebėta, kad daugiau socialinio palaikymo iš draugų gauna tie jaunuoliai, kurių laisvalaikis yra įvairesnis, didesnę laiko dalį praleidžia internete ir pasižymi didesniu socialiniu palaikymu šeimoje. Internete galima užsiimti įvairiais dalykais, pvz. naudojantis įvairiomis platformomis bendrauti, žaisti kompiuterinius žaidimus, žiūrėti filmus, tiesiog naršyti arba dirbti. Galima daryti prielaidą, kad šiuo atveju nedirbantys ir nesimokantys jaunuoliai internetą dažniau naudoja bendravimui.
JST programos įgyvendinimo ir mokymosi perspektyvos 2024 m. tyrimo ataskaita leidžia daug tiksliau pamatyti, kaip socialiniai ryšiai veikia jaunimo augimą. Pavyzdžiui, JST jaunimui yra svarbi kaip socialinių ryšių plėtros erdvė. 62,7 proc. dalyvių teigė, kad JST pasirinko todėl, jog norėjo susipažinti ir bendrauti su įdomiais žmonėmis už mokyklos / aukštosios mokyklos ribų. JST itin svarbus mentoriaus ir kitų savanorių vaidmuo. Beveik pusei dalyvių kiti savanoriai buvo svarbi savanorystės dalis: 45,8 proc. su tuo sutiko, dar 18,7 proc. daugiau sutiko nei nesutiko, 48,4 proc. teigė tarp kitų savanorių radę bendraminčių. Susitikimai grupėje daugiau nei pusei dalyvių stiprino motyvaciją toliau savanoriauti, o kiti savanoriai tapo ir mokymosi šaltiniu. Tai rodo, kad JST veiksmingumas remiasi ne tik individualiu savanorio ir mentoriaus santykiu, bet ir mažų bendruomenių kūrimu.
ES kontekstas rodo, kad organizuotos veiklos ir savanorystė laikomos reikšmingu socialinių ryšių „infrastruktūros“ elementu: ES Jaunimo 2024 m. ataskaitoje nurodoma, kad 2024 m. ES mastu apie trečdalis 15–30 m. jaunuolių dalyvavo bent vienoje organizuotoje veikloje, o savanorystė minima kaip socialinį įsitraukimą stiprinanti praktika.
2025 m. atlikto PIU  tyrimo ataskaita akcentuoja žymiai skaudesnę socialinių ryšių pusę. Tyrimo dalyviai – darbuotojai ir specialistai nuolat pabrėžia, kad daliai jaunų žmonių trūksta bazinių bendravimo įgūdžių, ypač su suaugusiaisiais. Jiems sunku pasitikėti kitais, sunku išsakyti poreikius, priimti kritiką ir palaikyti stabilų santykį. Būtent todėl šioje tikslinėje grupėje santykis su darbuotoju tampa ne papildoma nauda, o pagrindiniu instrumentu, leidžiančiu jaunuoliui apskritai pradėti judėti pirmyn. Tyrimo išvadose taip pat pažymima, kad iššūkis yra per didelis dalyvių prisirišimas prie koordinatorių ir ne visada aiškios profesinio santykio ribos. Tai rodo, kad pažeidžiamose grupėse santykio poreikis yra didelis, bet gana dažnai nesubalansuotas.
JRA 2024 m. atliktoje Jaunimo socialinių tinklų svetainių naudojimo įpročių ir galimybių tyrimo ataskaitoje[footnoteRef:17] pabrėžiama, kad socialiniai tinklai yra skirti pirmiausia ne susipažinti su nepažįstamaisiais, o bendrauti su žmonėmis, kurie jau priklauso jaunuolių socialiniam tinklui — bendraklasiais, bendradarbiais, pažįstamais. Lietuvos jaunimo naudojimosi socialinių tinklų įpročių apžvalgoje nurodoma, kad tarp mažos imties 18–30 m. respondentų 26 proc. socialinių tinklų svetainėse daugiausia bendrauja, 24 proc. ieško informacijos, 14 proc. stebi kitų gyvenimą. Tai rodo, kad skaitmeninis ryšys realiai perima dalį kasdienio bendravimo. [17:  J. Buzaitytė-Kašalynienė, P. Borisovas. Jaunimo socialinių tinklų svetainių naudojimo įpročių ir galimybių tyrimo ataskaita, 2024. Nuoroda: https://jra.lrv.lt/public/canonical/1746786231/664/naudojimos-soc-tinklais-iprociai_ataskaita_5_galutine_viesinama.pdf ] 

[bookmark: _Hlk226027865]Tačiau JRA ir „Synthesis Consulting Group“ 2026 m. atliktoje „Jaunimo pasiekiamumo ir įsitraukimo didinimo skaitmeninėje erdvėje galimybių studijoje[footnoteRef:18] parodoma ir svarbi skirtis tarp aktyvaus bei pasyvaus socialinių tinklų naudojimo. Joje pažymima, kad daugiau nei trečdalis jaunimo (36 proc.) yra nuolatiniame bendravime su draugais socialiniuose tinkluose, tačiau vienišumo riziką labiau didina ne bendravimas pats savaime, o pasyvus slinkimas, lyginimasis ir neįsitraukęs turinio vartojimas. [18:  „Synthesis Consulting Group“. Jaunimo pasiekiamumo ir įsitraukimo didinimo skaitmeninėje erdvėje galimybių studija. Vilnius, 2026. Nuoroda: https://jra.lrv.lt/public/canonical/1771931842/1478/JRA_galimybi%C5%B3_studija_2025_Synthesis.pdf ] 

Apibendrinimas
Socialiniai ryšiai yra vienas svarbiausių jaunimo gerovės, įsitraukimo ir atsparumo veiksnių, tačiau jų reikšmė skirtingose jaunimo grupėse pasireiškia nevienodai. Mokinių grupėje geresnė santykių su draugais kokybė ir didesnis socialinis palaikymas siejasi su aktyvesniu dalyvavimu, sveikesniu gyvenimo būdu ir geresne psichine bei fizine sveikata. Socialiniai ryšiai mokiniams nėra tik emocinės gerovės klausimas — jie tiesiogiai įtakoja jų dalyvavimą, savanorystę ir įsitraukimą. Draugų palaikymas studentų grupėje siejasi ir su savanoryste, ir su geresne savijauta. Tai leidžia teigti, kad socialiniai ryšiai prisideda ne tik prie geresnės emocinės būklės, bet ir prie brandesnių pasirinkimų bei aktyvesnio dalyvavimo. 
Dirbančio jaunimo grupėje socialiniai ryšiai labiau siejasi su pilietiniu aktyvumu, o nedirbančio ir nesimokančio jaunimo grupėje jie tampa bazinio socialinio pasitikėjimo, gebėjimo megzti santykius ir emocinio saugumo klausimu. Tai rodo, kad pažeidžiamesnėse jaunimo grupėse santykiai yra ne tik socialinio gyvenimo dalis, bet ir svarbi prielaida tolimesniam įsitraukimui į mokymąsi, darbą ar pagalbos procesą. Socialinis palaikymas šioms grupėms veikia kaip vienas iš apsauginių veiksnių, užtikrinančių jų įtrauktį ir gerovę.
Tyrimų duomenys leidžia daryti išvadą, kad socialiniai ryšiai jaunimo gyvenime veikia dvejopai: jie gali būti svarbus įsitraukimo į savanorystę, pilietines veiklas ir bendruomeninį gyvenimą variklis, tačiau jų stoka, nepasitikėjimas, nepritapimo jausmas ar silpnas mikroklimatas gali tapti reikšmingu dalyvavimo barjeru.
Kartu ryškėja, kad jaunimo socialiniai ryšiai šiandien formuojami keliuose tarpusavyje susijusiuose lygmenyse – tarp bendraamžių, santykyje su suaugusiaisiais, organizuotose veiklose ir skaitmeninėje erdvėje. Todėl jaunimo politikoje socialiniai ryšiai turėtų būti vertinami ne tik kaip asmeninis ar neformalus klausimas, bet ir kaip svarbi įtraukties, prevencijos ir dalyvavimo infrastruktūros dalis.
1.5. [bookmark: _Toc195711169]Gyvenimo sąlygos
Užfiksuota tendencija, kad jauni žmonės darosi savarankiškesni. Jie vis rečiau gyvena su tėvais (2010 m. – 63 proc., 2020 m. – 49 proc., 2023 m. – 42 proc.). Nuo 2010 m. 2,5 karto (nuo 4 iki 10 proc.) kurie gyvena vieni, padvigubėjo jaunų žmonių (nuo 7 iki 14 proc.) dalis, gyvenanti su draugu(-e). Beveik keturi penktadaliai 14 – 19 m. amžiaus respondentų gyvena su tėvais, 20 – 24 m. grupėje tokių yra tik 27,9 proc., o 25 – 29 m. amžiaus grupėje – 14,7 proc., tuo tarpu 45,4 proc. tokių jaunuolių gyvena su savo šeima, 18,6 proc. – su draugu(-e). Kaime gyvenantys jaunuoliai linkę dažniau gyventi su tėvais, rečiau nuomojasi būstą. Panašius rezultatus rodo Eurostat 2025 metų Jaunimo būsto sąlygų statistinis leidinys[footnoteRef:19] kuriame nurodyta, kad 2024 m. ES su tėvais ar tėvų namų ūkyje gyveno / prie jo prisidėjo 96,6 % 16–19 m. jaunuolių, 73,1 % 20–24 m. jaunuolių ir 41,4 % 25–29 m. jaunuolių. Lietuvoje atitinkami rodikliai buvo 97,7 %, 64,6 % ir 24,2 %. Tai reiškia, kad Lietuvoje ypač 20–24 m. ir 25–29 m. grupėms priklausantys jaunuoliai gyvena su tėvais rečiau nei jų bendraamžiai ES. [19:  Eurostat. Statistics explained. Young people - housing conditions, 2025. Nuoroda: https://ec.europa.eu/eurostat/statistics-explained/index.php?title=Young_people_-_housing_conditions ] 

Jaunimo problematikos tyrimo 2023 m. rezultatai rodo, kad studentai, kurių savarankiškumo galimybės yra apribotos studijų, taip pat didžiąja dalimi gyvena su tėvais / globėjais ar nuomojasi būstą / gyvena bendrabutyje. Visgi galime pastebėti, kad 2020 metais su tėvais gyveno 37 procentai studentų, tuo tarpu 2023 m. - 26 procentai. Matome, kad studentų, gyvenančių su tėvais, skaičius mažėja ir jį galima sieti su didėjančiu finansiniu savarankiškumu – vis didesnė dalis studentų dirba.
Tuo tarpu dirbantieji, kurie gali visiškai užsitikrinti sau savarankiškumą, gyvena su savo šeima, vieni ar su drauge / draugu. Tačiau nemaža dalis dirbančiųjų gyvena ir su tėvais. Šiuo atveju tai nėra brandos ir savarankiškumo požymis. Visgi svarbu pažymėti, kad 2020 m. 22 proc. dirbančiųjų gyveno su tėvais, tuo tarpu 2023 m. tyrimo duomenys rodo, kad su tėvais gyvena 16 procentų dirbančio jaunimo.
Ryškų pokytį galime stebėti nedirbančio ir nesimokančio jaunimo grupėje. 2020 m. tyrimo duomenys rodė, kad 50 procentų nedirbančio ir nesimokančio jaunimo gyvena su tėvais, tuo tarpu 2023 m. jaunimo tyrimo duomenys rodo, kad jau tik 34 proc. nedirbančio ir nesimokančio jaunimo gyvena su tėvais, o beveik 60 procentų gyvena su savo šeima ar drauge / draugu. Šie duomenys leidžia daryti prielaidą, kad nedirbančių ir nesimokančių jaunuolių grupė yra įvairi, gyvenantys savarankiškai nedirba laikinai, juos išlaiko partneriai arba galbūt dalis jų dirba nelegaliai. 
Higienos instituto, Lietuvos jaunimo sveikatos būklės apžvalgoje[footnoteRef:20] kaip viena iš aiškių priežasčių, lemiančių jaunimo savarankišką gyvenimą yra skurdo rizikos lygis tarp 16–29 m. jaunimo. 2024 m. jis siekė 17,3 proc., o tarp moterų buvo didesnis (18,6 proc.) nei tarp vyrų (16,1 proc.).6 Skurdo rizika iki socialinių išmokų, išskyrus pensijas, 2024 m. buvo dar aukštesnė – 25,5 proc., tarp moterų 26,4 proc., tarp vyrų 24,6 proc..6 Tai rodo, kad jaunimo savarankiškumą riboja reikšminga ekonominė nelygyb [20:  Higienos institutas, Lietuvos jaunimo sveikatos būklės apžvalga 2015–2024 metų laikotarpiu. Vilnius, 2025. Nuoroda: https://jra.lrv.lt/public/canonical/1769500815/1454/Jaunimo_sveikata_Lietuvoje_2015_2024_m.cleaned%20(1).pdf ] 

Pastebima, kad atskiros programos taipogi prisideda prie jaunimo savarankiškumo ir autonomijos didinimo. JST 2024 m. tyrimo duomenimis, 25 proc. savanorių nurodė, kad pasirinkimą dalyvauti JST lėmė tai, kad sprendimą dalyvauti priėmė patys. Taip pat 40,9 proc. visiškai sutiko, kad JST buvo vieta ir laikas, kur jie galėjo veikti tai, kas jiems išties rūpi, o 29,8 proc. su tuo labiau sutiko nei nesutiko. Dar vienas labai svarbus autonomiškumo rodiklis yra pasitikėjimo savimi stiprėjimas: 45,3 proc. visiškai sutiko, kad susitikimai su mentoriumi dėka jie ėmė labiau pasitikėti savimi, o dar 27,6 proc. tam labiau pritarė. Tai leidžia daryti išvadą, kad JST prisideda prie jaunimo subjektyvaus autonomiškumo – gebėjimo rinktis, reflektuoti savo patirtį ir veikti savarankiškiau. Panašius rezultatus rodo ir Europos solidarumo korpuso programos vertinimo 2024 m. tyrimo galutinė vertinimo ataskaita[footnoteRef:21] - tiek 2018–2020 m., tiek 2021–2023 m. projektų vykdytojai kaip pagrindinį projektinių veiklų tikslą dažniausiai įvardijo būtent jaunimo mokymosi, žinių ir kompetencijų stiprinimą – tai nurodė 80 proc. 2018–2020 m. projektų vykdytojų ir 82,05 proc. 2021–2023 m. vykdytojų. Taip pat pažymima, kad 2021–2023 m. laikotarpiu pasibaigus projektinėms veikloms, jų dalyviai - jaunimas, anot projektų vykdytojų, pradėjo ieškoti daugiau ES projektų ir rodyti daugiau iniciatyvos. Panašius rezultatus rodo ir LMS tyrimo rezultatai – dalyvavę mokiniai savanorystę sieja su ugdomąja nauda ir socialiniais ryšiais: patirties įgijimu – 87,9 proc., respondentų, gebėjimų išbandymu – 76,6 proc., žinių įgijimu – 73,9 proc., naujų pažinčių užmezgimu – 72,4 proc., kurie svarbūs jauno žmogaus savarankiškumui bei autonomijai. Beje, labai panašūs yra ir savanorystėje ar atvirų jaunimo centrų /erdvių veiklose nedalyvavusių jaunų žmonių rezultatai. Jaunų žmonių savarankiškumą ir autonomiją ugdo ir įvairios darbo su jaunimu formos. Pavyzdžiui, Europos Tarybos jaunimo sektoriaus strategijos 2030 m. tarpinėje ataskaitoje teigiama, kad darbas su jaunimu suprantamas kaip priemonė, stiprinanti jaunų žmonių autonomiją ir pilietinį įsitraukimą. Darbo su jaunimu tikslai apima pagalbą jauniems žmonėms rasti ir siekti konstruktyvaus gyvenimo kelio, ugdyti asmeninį, socialinį ir etinį augimą. Darbo su jaunimu principai savanoriškas jaunų žmonių dalyvavimas,, orientacija į jų poreikius, įtrauktis ir socialinė sanglauda, ryšių kūrimas prisideda prie savarankiškumo ugdymo bei autonomijos. [21:  BGI Consulting, Europos solidarumo korpuso programos vertinimo tyrimas. Lietuva. Galutinė vertinimo ataskaita, 2024. Nuoroda: https://jra.lrv.lt/public/canonical/1746786157/661/bgi-tyrimas.pdf ] 

Eurostat 2025 metų Jaunimo būsto sąlygų statistiniame leidinyje pateikiami ES lygmens būsto rodikliai, kuriuose analizuojama 15–29 m. amžiaus grupės situaciją, rodo, kad 2024 m. jauni žmonės ES vidutiniškai iš tėvų namų išsikėlė būdami 26,2 metų, o jauni žmonės dažniau nei bendra tyrimo respondentų grupė susiduria su būsto perpildymu ir būsto išlaidų našta. Lietuva šiame kontekste minima tarp šalių, kur jaunimo (15–29 m.) būsto perpildymo problema yra ypač ryški: Eurostat nurodo, kad 2024 m. daugiau nei trečdalis jaunų žmonių Lietuvoje gyveno perpildytuose būstuose (kai ES vidurkis – 26,5 proc.). 
Jaunimo problematikos tyrimo 2023 m. rezultatai rodo, kad mažiausios pajamos yra mokinių grupėje. Mokiniai neturi savarankiško pajamų šaltinio ir priklauso nuo tėvų ir jiems tenka dalis tų pajamų, kurias gauna tėvai. Tačiau ir mokinių grupė yra įvairi - yra mažų, vidutinių ir didelių pajamų, tenkančių vienam šeimos nariui. Tai gali rodyti socialinės nelygybės didėjimo tendenciją.
Studentų pajamos ženkliai skiriasi nuo 2020 m. tyrimo duomenų. 2020 m. studentų pajamos buvo mažiausios (jų pagrindinė veikla yra studijos ir nekvalifikuotas darbas), tačiau 2023 m. taip nebėra. Keisčiausiai šia prasme atrodo nedirbančio ir nesimokančio jaunimo pajamų situacija – šios jaunimo grupės pajamos yra mažesnės tik už dirbančio jaunimo grupės pajamas. Tuo tarpu 2020 m. jaunimo tyrimo duomenys rodė, kad šios jaunimo grupės pajamos yra mažiausios.
Jaunimo problematikos tyrimo analizės rezultatai rodo, kad per pastaruosius 13 metų nuo 13 iki 24,9 proc. padidėjo jaunų žmonių dalis gyvenanti nuomojamame būste, nuo 4,0 iki 7,1 proc. gyvenančių nuosavame būste, nuo 65 iki 49,3 proc. sumažėjo dalis, gyvenanti tėvų namuose. 25 – 29 m. amžiaus grupėje 28,5 proc. respondentų gyvena nuosavame ar bendros nuosavybės su sutuoktiniu(-e) būste, 27,9 proc. jį nuomojasi, 27 proc. gyvena pas tėvus. 20 – 24 m. amžiaus grupėje po 36,9 proc. respondentų būstą nuomojasi arba gyvena pas tėvus. 14 – 19 m. grupėje 4 iš 5 respondentų gyvena tėvų būste.
Nuo 2010 metų žymiai sumažėjo jaunų žmonių dalis (nuo 66 iki 45 proc.), gyvenanti iš tėvų paramos, truputį padidėjo (nuo 41 iki 46 proc.) dalis, gyvenanti iš savo uždarbio. 14-19 m. asmenų pagrindinis pajamų šaltinis - tėvų parama, 20-29 m. asmenų – darbo užmokestis. Vis dėlto vienu svarbiausių faktorių, lemiančių jaunimo savarankiškumą ir autonomiją yra aukštas jaunimo skurdo rizikos lygis. 
Bendras jaunuolių, turinčių paskolas skaičius nėra didelis: 83 proc. jaunų žmonių nėra pasiėmę jokios paskolos, tai yra truputį mažiau nei 2020 m. (87 proc.), nors beveik dešimtadalis planuoja paskolą imti. Mažiausia dalis neturinčių paskolos (75 proc.) – 25 – 29 m. amžiaus grupėje.  
Pastebėta, kad apie pusę respondentų žino apie Lietuvos Respublikos Vyriausybės pirmojo būsto programą, tačiau tik maždaug ketvirtadalis (25,2 proc.) jaunų žmonių ketina šia programa pasinaudoti. Geriausiai apie programą yra informuotas dirbantis jaunimas. Tai atitinka ir 2020 m. tyrimo duomenis. Greičiausiai tai susiję su asmens branda – tie, kas turi aiškesnį gyvenimo planą, aiškiau žino, ko nori gyvenime, ir to siekia, natūralu, kad domisi nuosavo būsto įsigijimo galimybėmis, dirba, mažiau užsiima „savęs ieškojimais“ ir „eksperimentavimu“, yra labiau socialiai integruoti. 2023 m. tyrimas atskleidė, kad apie programą geriau žino tie dirbantieji, kurie turi stabilų darbą ir neieško alternatyvų. Taip pat apie programą geriau žino nevyriausybinėms organizacijoms priklausantys asmenys. Tuo tarpu ženkliai mažiau nedirbančio ir nesimokančio jaunimo žino apie pirmo būsto programą. Remiantis 2020 m. tyrimo duomenimis, šios grupės žinojimo apie programą skirtumai buvo mažesni. Ieškant požymių, kuriais pasižymi daugiau apie programą žinantys studentai, buvo nustatyta, kad geriau apie programą žinantys studentai dažniau savanoriauja, mažiau laiko praleidžia internete, pasižymi geresne fizine ir psichine sveikata ir mažiau dirba. 
Nustatyta, kad  lyginant su 2020 m. tyrimo duomenimis, sumažėjo tiek turinčių savo verslą jaunų žmonių, tiek ir planuojančių jį turėti dalis, tuo tarpu neturinčių savo verslo dalis išaugo nuo 77 iki 89 proc.
Verslumą skatinančiose veiklose mokyklose teko dalyvauti vos 13,7 proc. respondentų ir vos 33 proc. respondentų žino apie šias veiklas. Apie verslumą skatinančias programas nieko nėra girdėję net 63,3 proc. 25 – 29 m. amžiaus grupės respondentų, tuo tarpu 14 – 19 m. grupėje – 46,3 proc., šiai grupei priklausančių daugiau nei dvigubai didesnė dalis dalyvavo šiose programose. 
Higienos instituto 2025 m. išleista Lietuvos jaunimo sveikatos būklės apžvalga 2015–2024 metų laikotarpiu, taip pat leidžia bent netiesiogiai pamatyti jaunimo perėjimo į savarankišką suaugusiųjų gyvenimą amžių. Joje pažymima, kad per 2015–2024 m. didėjo pirmos santuokos amžiaus vidurkis: moterų – nuo 27,3 iki 28,9 metų, vyrų – nuo 29,6 iki 30,9 metų. Tai rodo, kad šeimos kūrimas ir, tikėtina, savarankiško gyvenimo etapai atidedami į vėlesnį amžių. Tuo pat metu 2024 m. 16–29 m. skurdo rizikos lygis siekė 17,3 proc., tarp moterų – 18,6 proc., tarp vyrų – 16,1 proc. Tai reikšminga, nes rodo, kad dalies jaunimo autonomiškumą riboja ekonominis nesaugumas.
2025 m. atlikto PIU tyrimo rezultatai autonomiškumą atskleidžia kiek kitu kampu. Ataskaitoje pabrėžiama, kad daliai jaunuolių būdingas atsakomybės perkėlimas išorei, sunkumas išlaikyti darbinį ritmą, sprendimų atidėliojimas, nepajėgumas savarankiškai planuoti veiksmus. Tyrimo rezultatai parodo, kad tokie jaunuoliai dažnai nori „turėti darbą“, tačiau realiai jiems dar reikia žmogaus, kuris padėtų žingsnis po žingsnio apsispręsti, pasiruošti pokalbiui, išbūti pirmąsias darbo savaites. Tai leidžia sakyti, kad dalies jaunimo autonomiškumas yra ne brandos duotybė, o ugdomas ir gana trapus gebėjimas. Dar viena labai svarbi PIU tyrimo išvada – kritinis laikotarpis tarp 16 ir 18 metų. Tyrimo išvadose pažymima, kad jei šiuo metu jaunuolis nebedalyvauja švietimo sistemoje, bet dar neturi suaugusiųjų statuso ir pagalbos mechanizmų, jo asmeniniai ir socialiniai įgūdžiai gali smarkiai silpnėti. Sulaukęs pilnametystės jis tampa „nematomas“ sistemai, nors objektyviai jam vis dar yra labai aktualus palaikymas.
2026 m. JRA atlikta Jaunimo pasiekiamumo ir įsitraukimo didinimo skaitmeninėje erdvėje galimybių studija autonomiškumą papildo kitu kampu — per mobilumo ir galimybių išnaudojimo prizmę. Joje pažymima, kad Lietuvos jaunimas dažnai į tarptautinio mobilumo programas įsitraukia tik vyresniame amžiuje, o viena iš kliūčių yra savarankiškumo stoka, kai reikia ilgesniam laikui išvykti iš įprastos aplinkos. Taigi autonomiškumo tema čia jau atsiranda kaip faktorius, ribojantis studijų, darbo ar tarptautinių galimybių išnaudojimą.

Apibendrinimas
Jaunimas palaipsniui darosi savarankiškesnis: vis rečiau gyvena su tėvais, dažniau gyvena nuomojamame ar nuosavame būste, o pragyvenimui dažniau remiasi savo pajamomis nei tėvų parama. Tai rodo nuoseklų perėjimą į savarankišką gyvenimą, kuris Lietuvoje kai kuriose amžiaus grupėse vyksta net sparčiau nei vidutiniškai ES.
Vis dėlto formaliai didėjantis savarankiškumas ne visada reiškia tvarų autonomiškumą. Jaunimo galimybes savarankiškai gyventi vis dar reikšmingai riboja skurdo rizika, būsto prieinamumo sunkumai, ekonominis nesaugumas, nepakankami praktiniai ir socialiniai įgūdžiai bei sudėtingas perėjimas iš švietimo sistemos į darbo rinką. Tai rodo, kad dalies jaunimo savarankiškumas išlieka trapus ir labai priklausomas nuo išorinio palaikymo.
Ryškėja ir skirtingos jaunimo situacijos: viena dalis jaunų žmonių gana nuosekliai pereina į savarankišką gyvenimą, planuoja būstą, pajamas ir ateities sprendimus, o kita dalis susiduria su didesniais socialinio-ekonominio pažeidžiamumo iššūkiais. Ši skirtis ypač svarbi vertinant nedirbančio ir nesimokančio jaunimo bei pereinamuosiuose gyvenimo etapuose esančių jaunuolių situaciją.
Duomenys taip pat rodo, kad savarankiškumas glaudžiai susijęs ne tik su materialinėmis galimybėmis, bet ir su informuotumu, socialiniu kapitalu, sveikata, gebėjimu planuoti ir naudotis siūlomomis galimybėmis. Šiuo požiūriu ši dalis siejasi su ankstesnėmis temomis: aktyvesnis, labiau palaikomas ir geriau informuotas jaunimas dažniau priima nuoseklesnius sprendimus studijų, darbo, dalyvavimo ir savarankiško gyvenimo srityse.
Įvairios savanorystės, projektinės veiklos ir darbo su jaunimu formos prisideda prie jaunimo autonomijos stiprinimo, nes ugdo pasitikėjimą savimi, atsakomybę, iniciatyvumą, socialinius ryšius ir praktinius gebėjimus. Todėl jaunimo savarankiškumo stiprinimas turėtų būti suprantamas ne vien kaip ekonominės paramos, bet ir kaip nuoseklaus kompetencijų, palaikymo bei įgalinimo politikos klausimas.

1.6. [bookmark: _Toc195711170]Dalyvavimas
Politinio-pilietinio aktyvumo rodiklis stabilizuojasi – nors aukšto politinio-pilietinio aktyvumo respondentų dalis palengva smunka nuo 7 proc. (2010 m.) iki 3 proc. (2023 m.), bet nuo 27 iki 34 proc. išaugo vidutinio politinio-pilietinio aktyvumo jaunuolių dalis, tuo tarpu didžiausia dalis respondentų (63 proc.) save priskiriančių žemam pilietiniam aktyvumui nepasikeitė. 
Jaunimo problematikos tyrimo 2023 m. rezultatai rodo, kad labiausiai aktyvūs politine ir pilietine prasme yra dirbantis jaunimas. Tuo tarpu mažiausiai aktyvūs politine-pilietine prasme yra mokiniai. Studentai ir niekur nesimokantis ir nedirbantis jaunimas pagal politinį-pilietinį aktyvumą yra tarp dirbančio jaunimo ir mokinių. 2023 m. tyrimo rezultatai atliepia 2020 m. tyrimo rezultatus.
Taip pat buvo siekiama nustatyti, kokiais specifiniais požymiais pasižymi politiškai-pilietiškai aktyvus jaunimas. Kalbant apie dirbančiuosius, pasireiškė savanorystės ir išsilavinimo teigiamas poveikis pilietiniam ir politiniam dirbančio jaunimo aktyvumui – kuo asmuo yra labiau išsilavinęs, kuo jis turi didesne savanoriavimo patirtį, tuo asmuo yra labiau politiškai-pilietiškai aktyvus. 2020 m. buvo nustatyta, kad politiškai-pilietiškai aktyvūs studentai jaučiasi saugesni, laisvesni, pasižymi teigiamomis nuostatomis pilietinės veiklos atžvilgiu. 2023 m. tyrimas išryškino ir savanorystės vaidmenį – būtent politiškai-pilietiškai aktyvesni yra tie studentai, kurie turi savanorystės patirtį. Savanorystės vaidmuo taip pat pastebėtas ir tarp nedirbančio ir nesimokančio jaunimo – kuo asmuo turi didesnę savanoriavimo patirtį, tuo jis yra labiau politiškai-pilietiškai aktyvus.
2020 m. jaunimo problematikos tyrimo metu buvo nustatyta sąsaja tarp dirbančio jaunimo aplinkos politinio aktyvumo ir jaunuolių verslumo. 2023 m. tyrime buvo identifikuotos sąsajos tarp jaunimo aplinkos politinio aktyvumo ir paties dirbančio jaunimo pilietinio aktyvumo – kuo aplinka aktyvesnė, tuo labiau pilietiškas yra asmuo. 2023 m. tyrimas rodo, kad nedirbantis ir nesimokantis jaunimas, kurio aplinka yra labiau politiškai aktyvi, yra labiau pats politiškai ir pilietiškai aktyvesnis, daugiau savanoriauja, įvairiau praleidžia laisvalaikį. Mokinių grupėje 2020 m. buvo nustatyta, kad aplinkos politinio aktyvumo rodiklis paveikia mokinių pilietiškumą labdaringumą, nuostatas pilietinės visuomenės atžvilgiu, laisvalaikio leidimo būdus, aplinkos socialinį palaikymą, būsimų studijų pasirinkimo sąmoningumą. 2023 m. tyrimas parodė labai panašias tendencijas – mokiniai, kurių aplinka yra politiškai aktyvesnė, pasižymi pilietiniu aktyvumu, dalyvavimu asociacijų veikloje, pozityviu dalyvavimo asociacijose vertinimu, laisvalaikio įvairove, sąmoningesniu būsimų studijų pasirinkimu ir geresne fizine bei psichine sveikata. Kalbant apie studentus, 2023 m. tyrimas atskleidė, kad studentai, kurių aplinka yra politiškai aktyvesnė, daugiau dalyvauja pilietinėse veiklose, pasižymi laisvalaikio įvairove ir mažiau vartoja alkoholio.
Lyginant su ankstesnių jaunimo problematikos tyrimų duomenimis, jaunimo požiūrio į politiką negatyvumas yra sumažėjęs: aukštas negatyvumo lygis nuo 2020 m. sumažėjo beveik perpus: nuo 31 proc., iki 16 proc., bet vis tiek išlieka aukštesnis nei 2010-2011 m. tyrimo duomenimis (3 proc.). Žemiausias požiūrio į politiką negatyvumo rodiklis yra 14–19 m. amžiaus respondentų (18,3 proc.)
[bookmark: _Hlk162729583]Pilietiškumo-labdaringumo rodiklio lygis yra išaugęs. Nors aukštai pilietiškumo-labdaringumo daliai save priskiriančių respondentų dalis beveik nepasikeitė, Vidutinio pilietiškumo-labdaringumo rodiklio dalis nuo 2020 m. padidėjo daugiau kaip 3 kartus – nuo  14 iki 43 proc., atitinkamai sumažėjo  žemam pilietiškumo-labdaringumo rodikliui priskiriančių respondentų dalis. 
Asociacijoms ir nevyriausybinėms organizacijoms priklauso 4 proc. jaunuolių. Skaičius nuo 2020 m. paaugo, bet yra vis tiek žemesnis nei 2010-2011 m. tyrime (9 proc.).
Daugiausiai mažai pilietiškų jaunuolių yra dirbančiųjų grupėje, tuo tarpu daugiausiai labai pilietiškų jaunuolių yra studentų grupėje.  2023 m. buvo nustatyta, kad pilietiški mokiniai turi geresnį socialinį kapitalą – daugiau sulaukia socialinio palaikymo iš suaugusiųjų šeimos narių ir yra labiau patenkinti santykiais su draugais, yra socialiai aktyvesni ir pasižymi įvairesniu laisvalaikiu, jų aplinka yra labiau politiškai aktyvi ir šie mokiniai mažiau vartoja alkoholio. Dirbančio jaunimo grupėje 2020 m. tyrime buvo nustatyta sąsaja tarp pilietinių nuostatų ir įvairesnio laisvalaikio. 2023 m. tyrimas patvirtino šią išvadą ir išryškino naujas teigiamas sąsajas tarp pilietinių nuostatų ir pilietinių veiklų, socialinio kapitalo, aplinkos politinio aktyvumo. Be to, labiau pilietiški ir labdaringi dirbantys jaunuoliai mažiau laiko praleidžia internete ir pasižymi geresne psichine bei fizine sveikata. 2020 m. tyrimas atskleidė sąsajas tarp laisvalaikio įvairovės ir studentų pilietiškumo labdaringumo nuostatų bei veiklų. 2023 m. tyrimas atskleidė teigiamas sąsajas tarp studentų pilietiškumo labdaringumo nuostatų ir socialinio kapitalo (pasitenkinimo draugais, tėvų palaikymo), pilietiškumo (savanoriavimo, pilietinių veiklų vertinimo), aplinkos politinio aktyvumo, laisvalaikio įvairovės ir mažesnio alkoholio vartojimo. Nesimokančio ir nedirbančio jaunimo grupėje 2020 m. tyrime buvo nustatyta, kad pilietiškai aktyvesni jaunuoliai turi įvairesnį laisvalaikį ir labiau pilietiškai aktyvios yra merginos. 2023 m. tyrimas išryškino panašias sąsajų tendencijas kaip kitose grupėse – labiau pilietiški ir labdaringi nedirbantys ir nesimokantys jaunuoliai pasižymi geresniu socialiniu kapitalu (tėvų palaikymu), įvairesniu laisvalaikiu, didesniu aplinkos politiniu aktyvumu, geresne psichine bei fizine sveikata ir mažesniu alkoholio vartojimu.
Pastebėta, kad aktyvumas dalyvaujant savanoriškoje veikloje 2023 m. reikšmingai išaugo (iki 41,8 proc.) po nuokryčio 2020 m. (17,1 proc.), bet vis dar nepasiekė 2010-2011 m. lygio, kai į savanorišką veiklą kažkuriuo metu buvo įsitraukusi daugiau nei pusė respondentų (50,8 proc.). Atkreipiamas dėmesys, kad 2020 m. rezultatams ir reikšmingam įsitraukimo į savanorišką veiklą sumažėjimui įtakos galėjo turėti pandeminis laikotarpis ir sumažėjusios tokio pobūdžio veiklų apimtys. 2023 m. tik maždaug pusė apklaustųjų įvardijo niekada nedalyvavę savanoriškoje veikloje. Moterys aktyviau dalyvauja savanoriškoje veikloje – nedalyvavusių savanoriškoje veikloje moterų (52,4 proc.) yra reikšmingai mažiau nei vyrų (64,2 proc.). Miesto gyventojai šiek tiek aktyviau dalyvauja savanoriškoje veikloje, nei kaimo – nedalyvavusio savanoriškoje veikloje jaunimo, gyvenančio mieste dalis – 56,5 proc., tuo tarpu kaime – 62,8 proc.
Didžioji dauguma (79,7 proc.) jaunuolių vis dar nėra dalyvavę jokioje neformaliojo ugdymo veikloje. Panašias tendencijas rodo ir LMS mokinių dalyvavimo JNVO ir atvirų jaunimo centrų/erdvių veiklose tyrimo rezultatai. 69,9 proc. apklaustų moksleivių nedalyvauja nei JNVO, nei jaunimo centrų / erdvių veiklose, tik 10,4 proc. dalyvauja JNVO, 14,4 proc. – jaunimo centrų / erdvių veiklose, o 5,3 proc. – abiejose.2 Tai reiškia, kad net mokyklinio amžiaus grupėje pilietinio / bendruomeninio įsitraukimo bazė yra gana siaura. LMS tyrimo rezultatuose išryškėja, kad formalios paskatos (pvz., socialinės–pilietinės valandos ar papildomas 0,25 stojamojo balo priedas) gali būti labai reikšmingi veiksniai įtraukiant moksleivius į savanoriškas veiklas. Pavyzdžiui, respondentų grupėje nurodoma, kad 0,25 papildomas balas stojant į aukštąsias mokyklas paskatintų savanoriauti JNVO net 78  proc. respondentų. Kartu pastebima, kad dalyvavimą stipriai veikia socialinis tinklas: draugai, mokyklos infrastruktūra ir komunikacija per socialines medijas.
Užsienio reikalų ministerijos 2024 m. atliktos Lietuvos diasporos apklausos[footnoteRef:22] rezultatai rodo, kad 50 proc. respondentų nurodė dalyvaujantys lietuviškų organizacijų užsienyje veikloje, 37 proc., priklauso vietos lietuvių bendruomenei, o 16 proc. dalyvauja lituanistinio švietimo įstaigų bendruomenėse. Tačiau 18 – 29 m. jaunimo pjūvis rodo, kad 22 proc. respondentų nurodė visai nedalyvaujantys jokiose lietuviškų organizacijų veiklose ar renginiuose, ir statistiškai reikšmingai dažniau tai nurodo būtent 18–29 m. jaunimas, taip pat vyrai, vaikų neturintys ir tie, kurie mano, kad niekada negrįš į Lietuvą. Pagrindinės nedalyvavimo priežastys: 34 proc. teigė, kad jų gyvenamoje vietovėje nėra lietuviškos organizacijos, o 29 proc. nurodė neturintys tam laiko. Tačiau 89 proc. respondentų teigė palaikantys ryšius su savo ar giminaičių gimtuoju miestu, kaimu ar savivaldybe, o tarp planuojančių ar neatmetančių grįžimo į Lietuvą respondentų svarbiausia grįžimo motyvacija buvo Lietuvoje gyvenantys šeima ir draugai – 58 proc. 18–29 m. respondentai statistiškai reikšmingai dažniau planuoja grįžti į Lietuvą per artimiausius 2 metus, taip pat dažniau norėtų grįžti per artimiausius 5 metus. Net 45 proc. grįžtančių planuotų grįžti į Vilnių / Vilniaus rajoną. [22:  Užsienio reikalų ministerija. Lietuvos diasporos apklausos ataskaita. 2024 m. Nuoroda: https://jra.lrv.lt/public/canonical/1755673669/828/urm-lietuvos-diasporos-apklausa-2024.cleaned.pdf ] 

Jaunimo problematikos tyrimo 2023 m. rezultatai rodo, kad teigiamų nuostatų pilietinės visuomenės atžvilgiu rodiklis išliko daugmaž toks pats. Tačiau ženkliai daugiau respondentų turi išreikštas negatyvias nuostatas. Pvz. lyginant su 2020 m. tyrimų, jaunuolių, manančių kad tik silpni ir nevykėliai dalyvauja NVO veikloje dalis padidėjo nuo 8,7 iki 36,9 proc., manančių, kad žmonės, dalyvaujantys pilietinėse veiklose turi savanaudiškų interesų – nuo 21,5 iki 48,3 proc., tikinčių, kad žmonės, dalyvaujantys pilietinėse veiklose laikomi keistuoliais – nuo 27,7 proc., iki 42,9 proc. Tačiau LMS mokinių dalyvavimo JNVO ir atvirų jaunimo centrų/erdvių veiklose tyrimo rezultatai rodo, kad tarp jau dalyvaujančiųjų veiklose, veiklos vertinamos palankiai: savanorystę jie dažniausiai vertina 7–8 balais, o veiklas draugams rekomenduotų dauguma.
JRA Jaunimo pasiekiamumo ir įsitraukimo didinimo skaitmeninėje erdvėje 2026 m. galimybių studijos rezultatai parodo pilietinio dalyvavimo kontekstą skaitmeninėje erdvėje. Rezultatuose pažymima, kad 26 proc. jaunimo dalyvauja politinėse ar bendruomeninėse veiklose / sprendimuose, o 22 proc. viešai reiškia nuomonę politiniais klausimais. Taip pat akcentuojama, kad aktualijas politiniais ir socialiniais klausimais 65 proc. jaunimo sužino iš socialinių tinklų kanalų. 
JST programos įgyvendinimo ir mokymosi perspektyvos 2024 m. tyrimo ataskaitos 2024 m. rezultatuose lyginant su 2022 m. rezultatai šiek tiek padidėjo savanorių pažanga srityse, susijusiose su pilietišku elgesiu, savanoryste ir visuomenės gyvenimo sprendimais – nuo 52 proc. iki 58 proc. Europos solidarumo korpuso programos vertinimo tyrimo 2024 m. galutinėje vertinimo ataskaitoje, nurodoma, kad savanoriai po programos palankiai vertina sustiprėjusį pilietiškumo suvokimą ir atsakomybės jausmą.
Remiantis Europos jaunimo tyrimo, atlikto 2024 metais rezultatais,[footnoteRef:23] Lietuvoje 27 proc. jaunimo nurodė, kad yra balsavę vietos, nacionaliniuose ar Europos rinkimuose, (ES vidurkis - 39 proc.). Peticijas Lietuvoje yra pasirašę ar kūrę 22 proc. jaunų žmonių, (ES vidurkis – 26 proc.). Savanorystę labdaros ar kampanijų organizacijose nurodė 19 proc. Lietuvos jaunimo, kai (ES vidurkis - 20 proc.), o nuomonę internete politiniais ar socialiniais klausimais skelbė 18 proc. Lietuvos jaunimo, (ES vidurkis - 19 proc.). Pavyzdžiui, balsavimo rodiklis Lietuvoje (27 proc.) gerokai nusileidžia tokioms šalims kaip Slovakija (48 proc.), Portugalija (46 proc.), Nyderlandai (45 proc.), Liuksemburgas (46 proc.) ar Švedija ir Slovėnija (po 43 proc.), tačiau yra aukštesnis nei Kipre (19 proc.). Lietuvoje tik 9 proc. jaunimo tarp trijų svarbiausių vertybių pasirinko teisės viršenybę, kai ES vidurkis yra 15 proc.. Ataskaitoje aiškiai pažymėta, kad tai yra žemiausias rodiklis visoje ES. Tuo pat metu Lietuvos jaunimas palyginti dažnai pabrėžia toleranciją ir pagarbą įvairovei (31 proc. prieš 27 proc. ES vidurkį) bei solidarumą tarp pasaulio valstybių (29 proc. prieš 19 proc. ES vidurkį). Paklausus, kokios temos turėtų būti ES prioritetas artimiausius penkerius metus, Lietuvoje tik 23 proc. jaunimo pasirinko aplinką ir klimato kaitą,  (ES vidurkis yra 33 proc.). Ataskaitoje pažymima, kad tai vienas žemiausių rodiklių ES – tiek pat kaip Latvijoje, o žemiau yra tik Vengrija (21 proc.). Tačiau Lietuvoje gerokai aukščiau už ES vidurkį vertinama ES gynyba ir saugumas: 29 proc. prieš 21 proc. ES mastu. Lietuvoje 46 proc. jaunimo mano, kad svarbiausia ES narystės nauda yra galimybės jaunimui studijuoti, savanoriauti, dirbti ir keliauti užsienyje, kai ES vidurkis yra 37 proc.. Be to, Lietuvoje daugiau jaunų žmonių nei ES vidutiniškai mato ES naudą per ekonomikos augimą ir darbo vietų kūrimą (32 proc. prieš 26 proc.), šalies gyvenimo lygio gerinimą (24 proc. prieš 20 proc.), valstybės įtakos pasauliniams sprendimams stiprinimą (23 proc. prieš 19 proc.) ir jaunimo galimybes daryti įtaką politikai (25 proc. prieš 17 proc.). ES mastu 31 proc. jaunimo teigia esantys už ES ir dabartinį jos veikimą, tačiau Lietuvoje ši dalis siekia 40 proc.. Ataskaitoje Lietuva minima tarp valstybių, kuriose bent keturi iš dešimties jaunų žmonių palaiko ne tik pačią ES idėją, bet ir jos dabartinį veikimo modelį. ES mastu apie savo šalies valdžią „labai daug“ arba „pakankamai daug“ žinantys jaučiasi 56 proc. jaunų žmonių, apie vietos / regiono valdžią – 51 proc., apie ES – 46 proc. Lietuvoje šie rodikliai yra aukštesni visais trimis lygmenimis: apie nacionalinę valdžią – 59 proc. (16 proc. „labai daug“ ir 43 proc. „pakankamai daug“), apie vietos / regiono valdžią – 54 proc. (15 proc. ir 39 proc.), apie ES – 56 proc. (15 proc. ir 41 proc.). [23:  European Parliament. Youth survey 2024. Brussels, 2025. Nuoroda: https://cdn.edupedu.ro/wp-content/uploads/2025/02/Youth_Survey_2024_FL013EP_report_en.pdf ] 

ES mastu pagrindiniai jaunimo informacijos apie politinius ir socialinius klausimus šaltiniai yra socialiniai tinklai (42 proc.), TV (39 proc.) ir internetinė spauda / naujienų platformos (26 proc.). Tuo tarpu Lietuvoje vaizdas kiek kitoks: socialinius tinklus nurodo 37 proc. jaunimo, TV 29 proc., internetinę spaudą 30 proc., o vaizdo platformas, tokias kaip YouTube - 29 proc.. ES lygmeniu politinei ir socialinei informacijai dažniausiai naudojami Instagram (47 proc.), TikTok (39 proc.) ir YouTube (37 proc.). Lietuvos atveju šių platformų santykis yra kitoks: Instagram – 35 proc., TikTok – 35 proc., YouTube – 34 proc.
ES mastu per pastarąsias 7 dienas su dezinformacija ar melagingomis naujienomis bent kartais susidūrę manė esantys 76 proc. jaunų žmonių (Lietuvoje – 71 proc.). Tuo pat metu 70 proc. ES jaunimo teigė jaučiantys bent tam tikrą pasitikėjimą, kad gali atpažinti dezinformaciją. Lietuvoje pasitikėjimo savo gebėjimu atpažinti dezinformaciją rodiklis yra aukštesnis nei ES vidurkis - 73 proc. 
Pilietinės galios indekso 2025 m. tyrimo[footnoteRef:24] rezultatai rodo, kad pilietinės galios indeksas (toliau – PGI) bendrai ir pilietinis aktyvumas 2025 m. ypač augo jaunimo (18–24 m.) grupėje. Bendrai jaunimas išsiskiria aukštesne PGI reikšme: Bendras Lietuvos PGI yra 38,5, tuo tarpu 18–24 m. grupės PGI yra 43,0, o 25–29 m. grupės – 40,7. Vertinant įvairių socialinių grupių PGI reikšmes, studentų ir moksleivių PGI siekia net 48,7. Pagal šį rodiklį studentai ir moksleiviai nusileidžia tik vadovams / verslininkams / įmonių savininkams, kurių PGI yra 49,9. Jaunimo aktyvumas labiausiai reiškėsi tose formose, kurios 2025 m. augo labiausiai visoje visuomenėje: protestai, peticijos, moraliniais motyvais grįstas vartojimas ir kitos veiklos. Lietuvoje jaunimo pilietinis dalyvavimas šiuo metu atrodo stipriausiai susijęs su socialinio teisingumo, darbo, švietimo, viešojo intereso ir solidarumo klausimais, nes būtent tokios protestų temos sulaukė didžiausio palaikymo visuomenėje.  Tai siejasi ir su Europos jaunimo tyrimo 2024 m. rezultatais. [24:  VšĮ pilietinės visuomenės institutas. Pilietinės galios indekso 2025 m. tyrimo rezultatai. Vilnius, 2026. Nuoroda: http://www.civitas.lt/wp-content/uploads/2026/03/PGI2025-www.pdf ] 


Apibendrinimas
Jaunimo dalyvavimo srityje matyti nevienareikšmė situacija: aukštas politinis-pilietinis aktyvumas išlieka žemas, tačiau kartu stiprėja vidutinis pilietinis aktyvumas, auga pilietiškumo-labdaringumo rodikliai ir didėja įsitraukimas į savanorišką veiklą. Tai rodo, kad jaunimo dalyvavimas labiau reiškiasi per praktines, artimesnes ir konkrečią naudą ar prasmę turinčias veiklas, o ne per tradicines politinio dalyvavimo formas.
Dalyvavimas tarp jaunimo grupių pasiskirsto netolygiai: politiškai-pilietiškai aktyviausi yra dirbantys jaunuoliai, mažiausiai aktyvūs – mokiniai, o pilietiškumo ir labdaringumo požiūriu stipriau išsiskiria studentai. Tuo pačiu išlieka aiški savanorystės, išsilavinimo, aplinkos aktyvumo ir dalyvavimo sąsaja – aktyvesnėje socialinėje aplinkoje esantis, daugiau savanoriavimo patirties turintis jaunimas dažniau pasižymi ir didesniu pilietiniu aktyvumu.
Kaip ir ankstesnėse dalyse, čia ryškėja ta pati bendra tendencija: pilietinis aktyvumas susijęs su stipresniu socialiniu kapitalu, įvairesniu laisvalaikiu, geresne fizine ir psichine sveikata bei mažesniu rizikingu elgesiu. Tai leidžia dalyvavimą vertinti ne tik kaip demokratinio įsitraukimo, bet ir kaip bendros jaunimo gerovės bei atsparumo veiksnį.
Kartu pastebima ir priešinga tendencija – dalis jaunimo vis dar išlieka menkai įsitraukusi į neformalųjį ugdymą, organizacijas ir kitas struktūruotas veiklas, o neigiamos nuostatos pilietinėse veiklose dalyvaujančių žmonių atžvilgiu yra sustiprėjusios. Tai rodo, kad jaunimo dalyvavimo problema negali būti aiškinama vien pasyvumu – reikšminga jos dalis susijusi su dalyvavimo formų prieinamumu, patrauklumu, informacijos sklaida ir jaunimui artimų įsitraukimo kanalų stoka.
Skaitmeninė erdvė tampa pagrindine politinės ir socialinės informacijos gavimo terpe, tačiau informacijos vartojimas savaime dar nevirsta aktyviu dalyvavimu. Tai leidžia daryti išvadą, kad vienas svarbiausių iššūkių yra ne tik jaunimo informuotumas, bet ir gebėjimas žinias, nuostatas bei interesą paversti realiu veikimu.
ES ir Lietuvos duomenų palyginimas rodo, kad Lietuvos jaunimas daugelyje dalyvavimo formų nėra tarp pasyviausių, tačiau dažniausiai išlieka žemiau ES vidurkio. Kartu jaunimo vertybinis profilis labiau orientuotas į solidarumą, toleranciją, saugumą ir praktinę ES naudą, o mažiau – į institucinį demokratijos matmenį. Tai leidžia manyti, kad Lietuvoje svarbiausias iššūkis yra ne vien vertybinis nusivylimas, bet ir silpnesnė dalyvavimo mobilizacija, nepakankamai įsišakniję dalyvavimo įpročiai bei nepakankamai aiškūs veikimo kanalai.
1.7. [bookmark: _Toc195711171]Įpročiai
Jaunimo problematikos tyrimo 2023 m. rezultatai rodo, kad alkoholio suvartojimas yra sumažėjęs, lyginant su ankstesnių metų duomenimis. Respondentų, teigiančių, kad per pastaruosius 6 mėnesius nevartojo alkoholio nei karto arba nevartoja iš viso, dalis – 40 proc.  yra reikšmingai didesnė nei 2020 m. (28 proc.) ir 2010 m. (23 proc.). Rečiausiai alkoholį vartoja arba visiškai jo nevartoja 14-19 m. respondentai (66 proc.), tuo tarpu 25 – 29 m. amžiaus grupėje tokių yra tik 13 proc.  Du-keturis kartus per mėnesį dažniausiai (45 proc.) vartoja 25-29 m. amžiaus respondentai. Tačiau priklausomybės nuo alkoholio rodiklis yra stipriai išaugęs – tik 50,7 proc. asmenų nepriklauso rizikos grupei (42,5 proc. – 25 – 29 m. amžiaus grupėje), tuo tarpu 2020 m. tokių asmenų buvo 88,1 proc. Nuolat didėja dalis asmenų, priklausančių didelės rizikos grupei ar jau turinčių priklausomybę (13,1 proc.), tuo tarpu 2020 m. tokių asmenų buvo 11,9, o 2010 m. – 1,6 proc. Kaimo vietovėse šiek tiek didesnė dalis (3,7 procentinio punkto) respondentų patenka į didelio pavojaus arba priklausomybės nuo alkoholio grupę. 
Tyrimo rezultatai parodo, kad alkoholio vartojimas yra problematiškesnis nedirbančio ir nesimokančio jaunimo bei studentų grupėse. O mažiausiai problematiškas yra tarp mokinių ir dirbančio jaunimo. Kuo daugiau alkoholio vartoja studentai ir nesimokantys bei nedirbantys jaunuoliai, tuo mažesnė laisvalaikio įvairovė, pilietinis aktyvumas, politinis aktyvumas, rečiau savanoriauja, negatyvesnis požiūris į pilietines veiklas, mažesnis socialinis kapitalas (draugystės santykiais), bei blogesnė psichinė ir fizinė sveikata. Dirbančio jaunimo grupėje intensyvesnis alkoholio vartojimas sietinas su mažesniu socialiniu aktyvumu (skurdesniu laisvalaikiu, daugiau laiko internete, mažiau savanoriavimo), problemomis darbe ir prastesne fizine ir psichine sveikata. Alkoholio vartojimo problemų turintys mokiniai yra mažiau socialiai aktyvūs (mažesnis politinis aktyvumas ir daugiau laiko praleidžiama internete), taip pat pasižymi prastesne fizine ir psichine sveikata bei daugiau rūko.
Lyginant visų tyrimų respondentų santykį su narkotikų vartojimu, pastebėta, kad po narkotikus išbandžiusių asmenų prieaugio 2020 m., šiais metais rodiklis sumažėjo ir net 75 proc. respondentų nėra išbandę ir nenorėtų bandyti narkotikų, kai 2020 m. tokių buvo 48 proc. 
Nustatyta, kad rūkančių asmenų dalis po padidėjimo 2020 m. mažėja, kaip ir surūkomų cigarečių kiekis, bet vis dar nepasiekė 2010-2011 m. lygio. Nerūkančių jaunuolių dalis siekia 49 proc. (2020 m. – 34 proc.), dar 7 proc. jaunuolių metė rūkyti. Nerūkančių merginų (53 proc.) yra kiek daugiau, nei vaikinų (45 proc.).  Didžiausia priklausomybę nuo tabako turi 25 – 29 m. amžiaus grupė – 6 ir daugiau cigarečių per dieną surūko 28 proc. respondentų. 
Analizuojant paauglių rizikingo elgesio temą, šioje temoje labai svarbūs Europos Sąjungos narkotikų agentūros, 2024 m. alkoholio ir kitų psichoaktyviųjų medžiagų vartojimo Europos mokyklose tyrimo (toliau – ESPAD tyrimas) [footnoteRef:25] rezultatai. Remiantis šio tyrimo rezultatais, bent kartą gyvenime alkoholį vartojo 73 proc. 15–16 m. moksleivių, per paskutines 30 dienų – 42 proc., o dažną vartojimą (5 ir daugiau gėrimų vienu kartu per paskutines 30 dienų) nurodė 31 proc. Elektronines cigaretes bent kartą gyvenime buvo vartoję 44 proc., per paskutines 30 dienų – 22 proc. moksleivių. Ypač reikšminga, kad Lietuva išsiskiria elektroninių cigarečių vartojime ankstyvajame paauglių (iki 13 metų) amžiuje - tai yra vienas iš blogiausių rodiklių tarp nagrinėtų valstybių. 2025 m. Higienos instituto išleistoje Lietuvos jaunimo sveikatos būklės apžvalgoje 2015–2024 metų laikotarpiu pateikti dar konkretesni Lietuvos duomenys: iki 13 metų kasdien elektronines cigaretes vartojusių paauglių dalis 2019–2024 m. išaugo nuo 2,8 proc. iki 9,5 proc., tarp vaikinų siekė 10,3 proc., tarp merginų – 8,7 proc. Tuo pat metu raminamųjų ar migdomųjų vaistų vartojimas be gydytojo paskyrimo iki 13 metų 2024 m. siekė 9,8 proc., tačiau tarp merginų buvo net 13,2 proc., o tarp vaikinų – 6,6 proc. Tai labai ryškus lytinis skirtumas, rodantis skirtingus psichologinio pažeidžiamumo modelius. [25:  Europos Sąjungos narkotikų agentūra (EUDA). 2024 m. alkoholio ir kitų psichoaktyviųjų medžiagų vartojimo Europos mokyklose tyrimo (ESPAD) pagrindinės išvados. Nuoroda: https://jra.lrv.lt/public/canonical/1755588644/825/2024_ESPAD_tyrimas.pdf ] 

ESPAD tyrimo rezultatai taip pat parodo mokinių azartinių lošimų ir elgesio priklausomybių situaciją: 23 proc. respondentų per paskutinius 12 mėnesių lošė iš pinigų, o galimai žalinga lošimo elgsena tarp ESPAD moksleivių išaugo nuo 4,7 proc. 2019 m. iki 8,5 proc. 2024 m. Ši tema labai svarbi, nes rodo, kad rizikingas elgesys vis labiau persikelia į skaitmeninę aplinką. 
Suaugusių jaunų vartotojų lygmenį ryškiausiai atskleidžia Narkotikų, tabako ir alkoholio kontrolės departamento, Narkotinių ir psichotropinių medžiagų vartojimo ir įsigijimo ypatumai Lietuvoje 2024 m. Europos internetinio narkotikų tyrimo (EWSD’24) rezultatai[footnoteRef:26]  (toliau – ESWD tyrimo rezultatai). Rezultatai rodo, kad per pastaruosius 12 mėnesių kanapes vartojo 87,6 proc. respondentų, kokainą – 30,9 proc., haliucinogeninius grybus – 31,5 proc., ekstazį / MDMA – 26,7 proc., naujas psichoaktyviąsias medžiagas – 18 proc., benzodiazepinus be recepto – 8,6 proc.  Šio tyrimo rezultatuose aiškios sąsajos ir su jaunimo psichikos sveikatos būkle: 43,5 proc. kanapes vartojo dėl liūdesio ar depresijos, 39,3 proc. – dėl nerimo ar panikos priepuolių, 38,6 proc. – dėl miego problemų, 31,3 proc. – dėl nuotaikos svyravimų. Pagal CAST testą probleminis kanapių vartojimas buvo būdingas 55 proc. kanapes vartojusių respondentų, o tarp vartojusių 20 ar daugiau dienų per paskutinį mėnesį – net 94 proc. Tik 51,9 proc. respondentų nurodė nepatyrę jokio neigiamo poveikio sveikatai, o tarp likusių dažniausi buvo atminties sutrikimai, nerimo ar panikos epizodai, susikaupimo problemos, disociacija ir depresija. [26:  Narkotinių ir psichotropinių medžiagų vartojimo ir įsigijimo ypatumai Lietuvoje. 2024 m. Europos internetinio narkotikų tyrimo (EWSD‘24) rezultatai. Vilnius, 2024. Nuoroda: https://jra.lrv.lt/public/canonical/1755588654/826/Narkotini%C5%B3+ir+psichotropini%C5%B3+med%C5%BEiag%C5%B3+vartojimo+ir+%C4%AFsigijimo+ypatum%C5%B3+Lietuvoje+internetin%C4%97+apklausa.pdf ] 

Remiantis EWSD tyrimo rezultatais svaigiųjų medžiagų vartojimas yra susijęs su socialiniais santykiais. Kanapių vartojimo motyvų analizė rodo tiesioginį ryšį su socialiniais santykiais: 31,1 proc. respondentų nurodė, kad kanapes vartojo norėdami lengviau socializuotis ar bendrauti, o vartojimo vietos taip pat rodo socialinį aspektą: 40,6 proc. respondentų kanapes vartojo muzikos festivaliuose ar vakarėliuose, 29,7 proc. – klubuose ar baruose, 52,8 proc. – viešojoje erdvėje, o 90,5 proc. – namuose, savo ar kažkieno kitų.
Jaunimo problematikos tyrimo 2023 m. rezultatai rodo pasikeitusius interneto vartojimo įpročiai. Jaunimas daugiau laiko praleidžia internete. Nors 4,5 procentiniais punktais negu 2020 m. mažesnė dalis jaunimo praleidžia internete 5 valandas ir daugiau, bet 3-5 valandas internete praleidžia 7,3 procentinio punkto daugiau jaunuolių. Daugiausia laiko internete praleidžia 20 – 24 m. ir 25 – 29 m. amžiaus grupių atstovai, kurių dauguma (atitinkamai 56,1 ir 52,9 proc.) kasdien praleidžia internete ilgiau nei 3 valandas. 2024 m. atlikto ESPAD tyrimo duomenimis, 74,2  proc. moksleivių visiškai ar iš dalies sutiko, kad praleidžia per daug laiko socialiniuose tinkluose – taip nurodė manantys 69,8  proc. vaikinų bei 78,6  proc. merginų. Visiškai sutinkančių, jog praleidžia per daug laiko žaisdami kompiuterinius žaidimus, yra 18,6  proc. respondentų, jog sugenda nuotaika, jeigu negali leisti laiko žaisdami – 10,5  proc., jog tėvai priekaištauja dėl žaidimų – 15,9  proc. respondentų. Visais trimis atvejais dažniau šiuos atsakymus nurodė vaikinai. 80,6  proc. visų tyrime dalyvavusių vaikinų ir 64,3  proc. merginų nurodė, kad žaidžia kompiuterinius žaidimus dienomis, kai reikia eiti į mokyklą, per pastarąsias 30 dienų. 
Panašius rezultatus rodo ir JRA 2026 m. atlikta Jaunimo pasiekiamumo ir įsitraukimo didinimo skaitmeninėje erdvėje galimybių studija. Jos rezultatuose nurodoma, kad 97 proc. 16–29 m. amžiaus Europos jaunimo internetą naudoja kasdien, internete praleidžia apie 7 val. per dieną, o daugiau nei 2 val. tenka socialiniams tinklams. Lietuvos jaunimas dar aktyvesnis: 98,7 proc. 16–24 m. amžiaus asmenų informacinėmis technologijomis per pastaruosius tris mėnesius naudojosi kasdien, o 93,3 proc. – keletą kartų per dieną. Studijoje nurodoma, kad apie 70 proc. Lietuvos jaunimo internetą naudoja mokymosi tikslais, o pagrindinės veiklos internete be bendravimo apima ir naujienų skaitymą bei apsipirkimą internetu. ES mastu 51 proc. jaunimo internetą naudoja mokymosi tikslais, o bendras jaunimo skaitmeninių įgūdžių vidurkis ES 2023 m. siekė 71 proc. Lietuvos jaunimas šiame kontekste atrodo stipriau: 16–24 m. grupėje bazinius ar aukštesnius skaitmeninius įgūdžius turėjo 80 proc., tarp merginų – 86 proc., tarp vaikinų – 77 proc. Dažniausiai jaunimo 15 – 24 m. amžiaus grupėje vartojami socialiniai tinklai: Instagram (76 proc.), YouTube (69 proc.), WhatsApp (60 proc.), TikTok (55 proc.), Facebook (41 proc.). 
JRA 2024 m. Jaunimo socialinių tinklų svetainių naudojimo įpročių ir galimybių tyrimo ataskaitos rezultatai papildo šį vaizdą kokybinėmis detalėmis. Mažos imties 18–30 m. tyrime 41 proc. respondentų socialinių tinklų svetainėse praleido 3–5 val. per parą, 28 proc. – 2–3 val., o 6 proc. – daugiau nei 5 val. per parą. Tame pačiame tyrime 26 proc. respondentų nurodė, kad socialiniuose tinkluose pirmiausia bendrauja, 24 proc. - ieško informacijos, 14 proc. - stebi kitų gyvenimą, 8 proc. -  juos naudoja darbui ir tik 1 proc. – studijoms bei mokslui. Vis dėlto aktyvus naudojimasis socialiniais tinklais kelia ir rizikas - JRA 2026 m. atliktoje jaunimo pasiekiamumo ir įsitraukimo didinimo skaitmeninėje erdvėje galimybių studijoje pabrėžiama, kad jaunimo kritinis santykis su informacija išlieka silpnas: tik 27 proc. tikrina internete matytos informacijos tikrumą, o politinę ar socialinę informaciją 65 proc. jaunimo taip pat sužino iš socialinių tinklų.
JRA 2024 m. Jaunimo socialinių tinklų svetainių naudojimo įpročių ir galimybių tyrimo ataskaitoje pažymima, kad vyresni paaugliai arba tie, kurie turi daugiau veiklų mokykloje, neformaliajame ugdyme, sporte ar savanorystėje, socialiniuose tinkluose praleidžia mažiau laiko; tuo tarpu nedirbančių ir nesimokančių jaunų suaugusiųjų laiko skirtis tarp darbo dienų ir savaitgalių išnyksta. Kitaip tariant, gyvos veiklos yra vienas iš stipriausių natūralių skaitmeninio laiko reguliatorių.  Tą patį rodo ir LMS tyrimas. Mokiniai apie veiklas dažniausiai sužino iš socialinių medijų, bet beveik taip pat reikšmingi išlieka mokykla ir draugai. Pavyzdžiui, kai kuriuose apskričių pjūviuose dalyvaujantieji informaciją gauna iš socialinių medijų 65–83 proc., iš mokyklos 60–63 proc., iš draugų 55–61 proc. Tai labai aiškus hibridinio modelio įrodymas: vien socialiniai tinklai neveikia be gyvų santykių, o gyvos veiklos sunkiai išsilaiko be skaitmeninės sklaidos.
Jaunimo problematikos tyrimo 2023 m. rezultatai rodo, kad santykinai daugiausia laiko internete praleidžia nesimokantis ir nedirbantis jaunimas. Antroje vietoje pagal laiką praleidžiamą internete yra studentai, o santykinai mažiausiai –dirbantis jaunimas. 2023 m. jaunimo problematikos tyrimas parodė, kad kuo daugiau laiko dirbantis jaunuolis praleidžia internete, tuo mažiau jis yra socialiai aktyvus (mažesnis pilietinis aktyvumas, mažiau savanoriauja), turi problemų su alkoholio vartojimu ir pasižymi prastesne fizine ir psichine sveikata. 2023 m. tyrimas rodo, kad mažiau laiko internete praleidžiantys mokiniai pasižymi laisvalaikio įvairove, turi mažiau žalingų įpročių (alkoholio vartojimas, rūkymas) ir pasižymi geresne fizine ir psichine sveikata. 2023 m. tyrimas studentų grupėje išryškino laiko, praleidžiamo internete, ir fizinės bei psichinės sveikatos sąsają. Nedirbantis ir nesimokantis jaunimas daugiausiai laiko praleidžia internete.  2023 m. tyrimo duomenys rodo, kad kuo daugiau laiko internete praleidžia nedirbantis ir nesimokantis jaunimas, tuo skurdesnis yra jo laisvalaikis, mažesnis socialinis tinklas, dažniau vartojamas alkoholis ir susiduriama su psichinės ir fizinės sveikatos problemomis.
Šiuos rezultatus papildo ir kitų tyrimų duomenys. JRA 2026 m. atlikta Jaunimo pasiekiamumo ir įsitraukimo didinimo skaitmeninėje erdvėje galimybių studija. Rezultatuose pažymima, kad perteklinis socialinių tinklų naudojimas siejamas su depresija, nerimu, ydingu miego režimu, savęs žalojimo ir savižudybės rizika. Analizėje cituojami 2025 m. tyrimai rodo, kad perteklinis socialinių tinklų naudojimas – daugiau nei 3 valandas per dieną – siejamas su neigiamais padariniais psichinei jaunimo būklei. Be to, minima, kad 47 proc. penkiolikmečių teigia turintys depresiją, o 53 proc. kovoja su nerimu. Merginos socialinius tinklus naudoja dažniau nei vaikinai (42 proc. prieš 32 proc.) ir yra žymiai labiau linkusios patirti depresijos ar nerimo simptomus (63 proc. prieš 37 proc.). nors pati studija gana atsargiai akcentuoja, kad ryšys tarp socialinių tinklų vartojimo ir psichikos sveikatos būklės nėra tiesioginis ir priklauso nuo naudojimo pobūdžio, socialinio konteksto bei pažeidžiamumo. Higienos instituto 2025 m. atliktos Lietuvos jaunimo sveikatos būklės apžvalgos 2015–2024 metų laikotarpiu rezultatai papildo vaizdą dar vienu rodikliu: 74,2 proc. 15–16 m. moksleivių visiškai arba iš dalies sutiko, kad per daug laiko praleidžia socialiniuose tinkluose, tarp merginų – 78,6 proc., tarp vaikinų – 69,8 proc.
Pastebėta, kad stipriai blogėja jaunimo fizinis aktyvumas. Daugiau nei pusė respondentų (55,5 proc.) teigia nesportuojantys iš viso, tuo tarpu 2020 m. tokių buvo 41 proc., o 2010 m. – 28,4 proc. Kiekvieną dieną sportuojančio jaunimo dalis sumažėjo 2,77 karto: nuo 13 proc. (2010 m.) iki 4,7 proc. (2023 m.). Mieste gyvenantys asmenys sportuoja daugiau nei kaime. Pastebėta, kad daugiausiai (67,9 proc.) nesportuojančių nei karto per savaitę yra 25-29 m. amžiaus grupės respondentų, tuo tarpu 14-19 m. amžiaus grupėje tokių yra 42 proc., tačiau visos amžiaus grupės sportuoja per mažai. Pastebėta, kad mieste gyvenančio jaunimo fizinis aktyvumas kiek didesnis – 53,1 proc. mieste gyvenančių jaunuolių nesportuoja nei karto, tuo tarpu tokių jaunuolių dalis kaime – 61,5 proc. Blogesnį jaunimo fizinį aktyvumą rodo ir Higienos instituto 2024 m. atlikto Mokyklinio amžiaus vaikų gyvensenos rodiklių tyrimo[footnoteRef:27] rezultatai: devintokų, kurie 5 ir daugiau dienų mankštinasi ar sportuoja bent 60 minučių (skaičiuojant kartu su fizinio ugdymo pamokomis) dalis yra 37,9 proc. [27:  Higienos institutas. Mokyklinio amžiaus vaikų gyvensenos rodiklių tyrimas. Rodiklių suvestinė ataskaita. 2024. Nuoroda: https://www.hi.lt/uploads/Visuomenes_sveikatos_technologiju_centras/Vaiku_gyvensenos_rodikliu_suvestine_ataskaita_LT.pdf ] 

Mažiausiai fiziškai aktyvus yra dirbantis jaunimas, tuo tarpu studentai ir mokiniai yra santykinai labiausiai fiziškai aktyvūs. Jaunimas, kuris nei mokosi, nei studijuoja yra per vidurį. Santykinai aukštesnis mokinių fizinis aktyvumas gali būti siejamas su fizinio lavinimo pamokomis, kurios vyksta kelis kartus per savaitę. 2023 m. tyrimas parodė, kad kuo dažniau mokinys sportuoja, tuo ilgesnė yra jo viena treniruotė. Studentų grupėje 2023 m. tyrimo rezultatai patvirtino sąsajas tarp sportavimo dažnumo ir laisvalaikio leidimo būdų įvairovės, bei kaip ir mokinių grupės atveju – fizinio aktyvumo dažnumo sąsają su fizinio aktyvumo trukme. Tos pačios sąsajos yra ir nedirbančio bei nesimokančio jaunimo grupėje.

Apibendrinimas
Jaunimo įpročių srityje ryškėja dvi priešingos tendencijos: dalis tradicinių žalingų įpročių, tokių kaip alkoholio ir rūkymo vartojimas, pagal kai kuriuos rodiklius mažėja, tačiau vis didesnę reikšmę įgauna kitos rizikos formos – probleminis vartojimas atskirose grupėse, perteklinis laikas internete, elgesio priklausomybės ir labai menkas fizinis aktyvumas. Tai rodo, kad jaunimo gyvensenos rizikos ne nyksta, o keičia savo formas.
Ypač ryški neigiama tendencija – nuosekliai prastėjantis fizinis aktyvumas. Daugiau nei pusė jaunų žmonių apskritai nesportuoja, todėl fizinio aktyvumo stoka tampa viena svarbiausių jaunimo sveikatos ir gyvenimo būdo problemų. Kartu daugėja laiko, praleidžiamo internete, o skaitmeninė erdvė jaunimo gyvenime tampa ne tik bendravimo ir informacijos, bet ir rizikų aplinka.
Ilgas laikas internete ir žalingesni vartojimo įpročiai įvairiose jaunimo grupėse siejasi su prastesne psichine bei fizine sveikata, mažesniu socialiniu aktyvumu, skurdesniu laisvalaikiu ir silpnesniu įsitraukimu į pilietines bei savanoriškas veiklas. Tai leidžia daryti išvadą, kad įpročių tema negali būti vertinama izoliuotai – ji glaudžiai susijusi su socialiniais ryšiais, dalyvavimu, savijauta ir bendra jaunimo gyvenimo kokybe.
Paauglių ir jaunų suaugusiųjų rizikingo elgesio formos skiriasi. Paauglystėje ryškėja elektroninių cigarečių vartojimo, lošimų, vaistų be recepto vartojimo ir probleminio socialinių tinklų naudojimo rizikos, o vyresnio jaunimo grupėse aiškiau matyti sudėtingesnės sąsajos tarp psichoaktyviųjų medžiagų vartojimo, psichikos sveikatos sunkumų ir socialinio funkcionavimo problemų.
Kaip ir ankstesnėse dalyse, čia matyti ta pati bendra logika: aktyvesnis, daugiau gyvų veiklų, socialinių ryšių ir palaikymo turintis jaunimas dažniau pasižymi sveikesniais įpročiais, o socialiai mažiau įsitraukusiose ir pažeidžiamesnėse grupėse dažniau kaupiasi įvairios rizikos. Todėl jaunimo įpročių klausimai turėtų būti sprendžiami ne vien per prevenciją siaurąja prasme, bet ir per platesnį įgalinimo, įtraukimo, fizinio aktyvumo, darbo su jaunimu ir psichikos sveikatos stiprinimo priemonių derinį.
Skaitmeninė erdvė jaunimo gyvenime atlieka dvejopą vaidmenį: ji padeda palaikyti ryšius, gauti informaciją ir būti pasiekiamam, tačiau kartu gali stiprinti pasyvų vartojimą, lyginimąsi, emocinį pažeidžiamumą ir menkinti gebėjimą kritiškai vertinti turinį. Todėl svarbia užduotimi tampa ne tik riboti rizikas, bet ir ugdyti sąmoningą, kritišką bei subalansuotą naudojimąsi skaitmenine erdve.

1.8. [bookmark: _Toc195711172]Psichinė ir fizinė savijauta
Užfiksuota stipri psichinės ir fizinės savijautos prastėjimo tendencija. Pastebėta, kad jaunų žmonių psichinė savijauta yra itin suprastėjusi, lyginant su ankstesnių tyrimų duomenimis. Vos 34,7 proc. jaunų žmonių turi gerą psichinę savijautą, tuo tarpu 2020 m. tokių buvo 92 proc., 2020 m. – 49,1 proc. Prasčiausia psichine sveikata pasižymi 20-24 m. amžiaus jaunuoliai (27,1 proc. psichinė savijauta yra gera). Tai sietina su intensyviomis studijomis, įėjimu į darbo rinką, asmeninio gyvenimo kūrimo pradžia. Pastebėta, kad moterų psichinė savijauta yra šiek tiek (2,6 proc. punkto) prastesnė nei vyrų, 4,1 procentinio punkto daugiau miesto gyventojų įvardina turintys gerą psichinę sveikatą, nei kaime gyvenantis jaunimas. Šiek tiek geresni yra 2024 m. Higienos instituto atliktame Mokyklinio amžiaus vaikų gyvensenos rodiklių tyrimo rezultatų rodikliai – 59,1 proc. devintokų jaučiasi laimingi, 66,9 proc. savo sveikatą vertina kaip gerą ar labai gerą, tačiau pažymėtina, kad tai yra respondentų  grupė, kurios rezultatai geresni ir Jaunimo problematikos tyrime.
Higienos instituto 2025 m. paskelbtoje Lietuvos jaunimo sveikatos būklės apžvalgoje 2015–2024 metų laikotarpiu akcentuojama, kad bendras jaunimo ligotumo rodiklis 2015–2024 m. augo (nuo 855,4 iki 901,4 atvejo / 1000 jaunų gyventojų), o 2024 m. tarp pagrindinių sveikatos problemų minimos kvėpavimo, virškinimo, raumenų-skeleto sistemos ligos ir traumos; taip pat pažymima, kad pastaraisiais metais ryškėja psichikos sveikatos sunkumų augimas. Analizuojant jaunų žmonių hospitalizacijos atvejus 2024 m. 15–29 m. grupėje tarp dažnesnių priežasčių minimi ir psichikos bei elgesio sutrikimai. Mirtingumo kontekste apžvalga nurodo, kad per dešimtmetį jaunimo mirtingumas sumažėjo beveik perpus daugiausia dėl mažėjančių savižudybių ir transporto įvykių, tačiau 2024 m. didžiausią jaunimo mirčių dalį vis dar sudarė išorinės priežastys (transporto įvykiai, savižudybės, nelaimingi atsitikimai ir pan.).
Higienos instituto leidinyje Mokinių sveikata 2023–2024 mokslo metais pateikta statistinė informacija rodo, kad 85,5 proc. 7–17 m. mokinių galėjo dalyvauti ugdymo veikloje be apribojimų. Tačiau ilgalaikės tendencijos rodo, kad 7–17 m. amžiaus grupėje mokinių, galinčių dalyvauti ugdymo veikloje be apribojimų, dalis per aštuonerius mokslo metus sumažėjo nuo 94,7 proc. 2016–2017 m. m. iki 85,5 proc. 2023–2024 m. m., t. y. 9,2 proc. punkto. 2023–2024 m. m. mokyklos nelankė 13 281 mokyklinio amžiaus vaikas, tai sudarė 4,1 proc. visų 7–17 m. vaikų Lietuvoje. Iš jų 80,4 proc. buvo išvykę iš šalies, 17,1 proc. mokyklos nelankė dėl socialinių, psichologinių ir kitų priežasčių, o 2,8 proc. – be nurodytos priežasties. Dėl socialinių, psichologinių ir kitų priežasčių mokyklos nelankė 2 267 mokiniai, o iš jų net 22,4 proc. sudarė 17-mečiai. 7–17 m. amžiaus grupėje normalus svoris nustatytas 64,7 proc. mokinių, per mažas svoris – 12,6 proc., antsvoris – 15,7 proc., nutukimas – 7,1 proc. Normalaus svorio buvo 64,6 proc. mergaičių ir 64,5 proc. berniukų, antsvorį turėjo 15,1 proc. mergaičių ir 16,2 proc. berniukų, nutukimą – 6,2 proc. mergaičių ir 7,9 proc. berniukų.
Nustatyta, kad respondentų fizinė savijauta taip pat yra žymiai suprastėjusi ir prasčiausia, lyginant su ankstesnių metų duomenimis. Gera fizine sveikatos būklė būdinga vos 44,6 proc. respondentų, tuo tarpu 2020 m. tokių buvo daugiau nei du trečdaliai, o 2010 m. – 59,4 proc.  Vyrai taip pat šiek tiek dažniau (5,9 proc. punkto) nei moterys pasižymi gera fizine sveikata. Fizinės savijautos rodiklis 25-29 m. respondentų grupėje yra prasčiausias (39,7 proc. fizinė savijauta yra gera), tuo tarpu 14 – 19 m. grupėje daugiau kaip pusės respondentų fizinė sveikata yra gera. Santykinai geriausia yra dirbančiųjų fizinė ir psichinė sveikata, o prasčiausia – nesimokančio ir nedirbančio jaunimo.
ESPAD tyrime analizuojant psichikos sveikatos rodiklius 15-16 m. mokinių amžiaus grupėje pažymima, kad vidutiniškai 59 proc. moksleivių nurodė, kad psichologiškai jaučiasi gerai. Tačiau matomi reikšmingi skirtumai pagal lytį — mergaitės savo savijautą vertina prasčiau nei berniukai
Higienos instituto leidinyje Mokinių sveikata 2023–2024 mokslo metais pateikiami psichikos ir elgesio sutrikimų rodikliai. 2023 m. 7–17 m. mokinių grupėje jų ligotumas sudarė 57,1 atvejo 1 000 mokinių. Analizuojant rezultatus pagal lytį matyti ryškus skirtumas: 2023 m. mergaitėms psichikos ir elgesio sutrikimų nustatyta 65,78 atvejo 1 000 mokinių, o berniukams – 48,02 atvejo 1 000 mokinių. Tai rodo, jog mergaičių rodiklis buvo maždaug 17,76 atvejo 1 000 didesnis nei berniukų. 
Higienos instituto Lietuvos jaunimo sveikatos būklės apžvalgoje pateikiami statistiniai duomenys rodo jaunimo mirtingumo mažėjimą. 2015–2024 metų laikotarpiu jaunimo mirtingumas sumažėjo nuo 91,3 atvejo / 100 tūkst. gyventojų iki 51,6 / 100 tūkst. 2024 m. didžiausią jaunimo mirčių dalį sudarė išorinės priežastys – 29,1 / 100 tūkst., tarp jų ypač išsiskyrė savižudybės. 2024 m. dėl savižudybių mirė 54 jauni 14–29 m. asmenys; tai sudarė 9,5 proc. visų savižudybių Lietuvoje tais metais, o rodiklis jaunimo grupėje siekė 11,6 / 100 tūkst. Labai ryškus savižudybių rodiklio skirtumas pagal lytį: vyrai – 17,3 / 100 tūkst., moterys – 5,3 / 100 tūkst. Pagal gyvenamąją vietovę savižudybių rodiklis kaime buvo didesnis: kaimo vietovėse – 15,3 / 100 tūkst., miestuose – 9,7 / 100 tūkst. 
Lietuvos jaunimo sveikatos būklės apžvalgoje daroma apibendrinanti išvada, jog šeimos socialinė parama, įskaitant šeimos palaikymą, siejama su geresne jauno žmogaus emocine būsena ir psichologine gerove. Tai viena svarbiausių šio leidinio išvadų, nes ji leidžia šeimos ir artimos aplinkos ryšius matyti kaip reikšmingą apsauginį veiksnį jaunimo psichikos sveikatai.
Higienos instituto 2024 m. atlikto Mokyklinio amžiaus vaikų gyvensenos rodiklių tyrimo rezultatai rodo kad tik 39,6 proc. mokinių nurodė, kad 5 ar daugiau dienų per savaitę mankštinasi ar sportuoja bent 60 minučių, įskaitant fizinio ugdymo pamokas. Dar mažesnė dalis – 14,0 proc. – tai daro kasdien ne pamokų metu. Tai reiškia, kad dauguma mokinių nepasiekia intensyvesnio kasdienio fizinio aktyvumo lygio. Klasių pjūvyje kasdienio judėjimo rodikliai yra žemi visose grupėse: 5 klasėje – 15,3 proc., 7 klasėje – 13,5 proc., 9 klasėje – 13,2 proc. Tuo tarpu mitybos rodikliai bendrai nėra labai geri. Kasdien pusryčiauja tik 39,1 proc. mokinių: 5 klasėje – 43,1 proc., 7 klasėje – 37,1 proc., 9 klasėje – 36,6 proc. Bent kartą per dieną vaisius valgo 33,9 proc. mokinių, o daržoves – 32,6 proc..7 Tuo pat metu 18,4 proc. mokinių bent kartą per dieną valgo saldumynus. 9,3 proc. kasdien geria gazuotus saldžiuosius gėrimus, o 15,4 proc. bent kartą per savaitę vartoja energinius gėrimus; 9 klasėje pastarasis rodiklis pasiekia net 23,7 proc. Tai rodo gana aiškią mitybos rizikų koncentraciją vyresnėse klasėse.
Kita vertus, Valstybinės maisto ir veterinarijos tarnybos užsakymu 2024 m. atlikta gyventojų nuomonės apie maisto saugą ir gyvūnų gerovę apklausa[footnoteRef:28], kurioje išskirta 18  - 30 m. amžiaus jaunimo grupės rezultatai rodo, kad 18–30 m. grupė pasižymi gana aukštu konkrečių maisto saugos temų žinomumu. Apie maisto priedus buvo girdėję 100 proc., apie ūkinių gyvūnų gerovę – 93,7 proc., apie genetiškai modifikuotus ingredientus – 91,3 proc., apie antibiotikų, hormonų ar steroidų likučius maiste – 80,3 proc., apie apsinuodijimą užterštu maistu – 85,0 proc. 57,0 proc. grupės respondentų teigė, kad yra maždaug vienodai susirūpinę ir sveika mityba, ir maisto saugumu; 25,8 proc. labiau linko į sveiką mitybą, o 16,4 proc. – į maisto saugumą. Tarp svarbiausių maisto pasirinkimo kriterijų 18–30 m. grupėje buvo: žema kaina – 57,0 proc., geras skonis – 55,5 proc., maistinė vertė – 53,1 proc., maisto saugumas – 46,9 proc. Informacija apie maisto saugą dažniausiai gaunama iš: socialinių tinklų ir tinklaraščių – 56,3 proc., internetinių paieškos sistemų – 45,3 proc., internetinių naujienų portalų – 43,0 proc., tačiau beveik tiek pat svarbus išlieka ir pasikeitimas nuomonėmis su šeimos nariais, kaimynais ar kolegomis – 46,1 proc. [28:  Valstybinė maisto ir veterinarijos tarnyba. Gyventojų nuomonės apie maisto saugą ir gyvūnų gerovę apklausa, tyrimo rezultatų pjūvis 18-30 m. asmenų grupei. 2024 m. Nuoroda: https://jra.lrv.lt/public/canonical/1756372542/839/Rezutatai_jaunimas.xlsx ] 

2023 m. jaunimo problematikos tyrimo rezultatai mokinių grupėje parodė, kad mokiniai, kuriems būdinga geresnė fizinė ir psichinė sveikata, pasižymi laisvalaikio įvairove, geresniais santykiais su draugais, ir turi mažiau žalingų įpročių (alkoholio vartojimas, rūkymas) bei mažiau laiko praleidžia internete. Studentų grupėje 2023 m. jaunimo problematikos tyrimas parodė prastesnės psichinės ir fizinės sveikatos šaltinius – nepasitenkinimą esamomis studijomis, sunkumus įveikiant problemas darbe ir žalingus įpročius. Prastesne psichine ir fizine sveikata pasižymintys studentai turėjo siauresnį socialinį tinklą bei skurdžiau leido laisvalaikį ir daugiau laiko praleido virtualioje erdvėje. Dirbančio jaunimo grupėje 2020 m. tyrimas parodė, kad blogesnė dirbančiųjų psichinė ir fizinė savijauta susijusi su sunkumais darbe, silpnais socialiniais ryšiais, žalingais įpročiais. 2023 m. tyrimas didžiąja dalimi patvirtina ankstesnio tyrimo išvadas – prastesne fizine ir psichine sveikata pasižymintis jaunimas susiduria su sunkumais darbe, turi skurdesnį laisvalaikį, yra mažiau pilietiškas (pilietinis aktyvumas, savanorystė, požiūris į pilietines veiklas), dažniau vartoja alkoholį ir daugiau laiko praleidžia internete. Nedirbančio ir nesimokančio jaunimo gretose psichinė ir fizinė sveikata 2020 m. tyrimo duomenimis buvo susijusi su žalingais įpročiais, negatyviu požiūriu į pilietines veiklas. 2023 m. tyrimas patvirtino 2020 m. tyrimo išvadas ir buvo identifikuotos papildomos sąsajos. Nedirbantis ir nesimokantis jaunimas, kuriam būdinga prastesnė fizinė ir psichinė sveikata, turi skurdesnį laisvalaikį, yra mažiau pilietiškai aktyvus, pasižymi negatyvesniu požiūriu į pilietines veiklas, yra labiau linkęs vartoti alkoholį ir daugiau laiko praleisti internete bei turi prastesnius santykius su šeimos nariais.
Subjektyvus sveikatos vertinimas yra panašus kaip 2020 m. Beveik du trečdaliai respondentų jaučiasi labai gerai ir problemų su sveikata neturi. Šis subjektyvus rodiklis atrodo sunkiai suderinamas su fizinės savijautos rodikliu, kur geros fizinės sveikatos rodiklis būdingas mažiau nei pusei respondentų. Geriausiai jaučiasi jauniausia respondentų grupė. Vyrai šiek tiek dažniau jaučiasi labai gerai, tuo tarpu moterys dažniau (5,2 procentinio punkto) pamini turinčios trumpalaikių sveikatos sutrikimų. 
2023 m. jaunimo problematikos tyrimas atskleidė, kad didesnio šeimos palaikymo sulaukia labiau pilietiškai aktyvūs, įvairesniais būdais leidžiantys laisvalaikį mokiniai. Nedirbančio ir nesimokančio jaunimo grupėje 2020 m. jaunimo problematikos tyrimas rodė, kad daugiau socialinio palaikymo iš šeimos narių gavo tie jaunuoliai, kurie pasižymėjo įvairesniu laisvalaikiu, buvo politiškai aktyvesni, teigiamai vertino politiką, mažiau vartojo alkoholio, pasižymėjo geresne fizine ir psichine sveikata. 2023 m. tyrimas išryškino labai panašias tendencijas - daugiau socialinio palaikymo sulaukiančio nedirbančio ir nesimokančio jaunimo įvairesnis laisvalaikis, geresni santykiai su draugais, didesnis dalyvavimas pilietinėje veikloje, geresnė psichinė ir fizinė sveikata ir mažiau problemų su alkoholiu. Dirbančiųjų grupėje socialinis šeimos palaikymas siejasi su laisvalaikio įvairove ir didesniu darbo stažu. Studentų grupėje daugiau socialinio palaikymo gauna tie studentai, kurių laisvalaikis įvairesnis ir jie pilietiškai aktyvesni.
Pastebėta, kad bent vieną nemokamos pagalbos teikėją žino didžioji dalis (69 proc.) respondentų. Geriausiai žinomos yra Vaikų linija ir Jaunimo liniją. Didžiausia dalis žinančių šią liniją (73 proc.) yra 25 – 29 m. amžiaus grupėje. Moterys yra geriau informuotos apie Pagalbos moterims liniją bei šiek tiek geriau (4 procentiniais punktais) informuotos apie Jaunimo liniją. Miesto gyventojai yra labiau informuoti apie Pagalbos moterims liniją ir jaunimo sveikatos centrą poliklinikoje. Daugiausiai respondentų (2,8 proc.) yra kreipęsi į Jaunimo pagalbos liniją. 
Analizuojant fizinio ir/ar psichologinio smurto temą jaunimo tarpe, Jaunimo problematikos tyrime ši tema nebuvo išsamiai analizuojama. Tačiau Higienos instituto 2024 m. atlikto Mokyklinio amžiaus vaikų gyvensenos rodiklių tyrimo rezultatai rodo, kad per paskutinius 2 mėnesius patyčias bent kartą patyrė trečdalis devintokų (32,9 proc.), patys tyčiojosi iš kitų – 26,7 proc. Mokinių dalis, kurie patyrė patyčias telefonu, internete ar soc. tinkluose per mėnesį dalis – 10,8 proc., tačiau patyrusių patyčias bent kartą per metus siekia 22,8 proc. 10,0 proc. mokinių nurodė, kad per paskutinius 2 mėnesius juos mušė ar kitaip fiziškai baudė tėvai. Tuo metu 93,9 proc. jautėsi saugūs namų aplinkoje, bet tik 73,5 proc. – mokyklos aplinkoje. Kaip rodo Higienos instituto atliktas Lietuvos vaikų sveikatos būklės pokyčių 2019-2023 m. tyrimo[footnoteRef:29] rezultatai, besityčiojantys iš kitų vaikai taip pat, tikėtina, įsitraukia ir į kitas agresyvias ar rizikingas veiklas, kurios išlieka ir jiems suaugus. Pavyzdžiui, tokie mokiniai dažniau nei kiti turi alkoholio ir kitų psichoaktyvių medžiagų vartojimo problemų, dažniau įsivelia į muštynes, užsiima vandalizmu bei itin anksti pradeda aktyvų lytinį gyvenimą. Užaugę jie dažniau baudžiami už kelių eismo taisyklių pažeidimus ar nusikalstamą veiką, taip pat tikėtina, kad jie gali tapti smurtautojais artimoje aplinkoje. [29:  Higienos instituto sveikatos informacijos centras. Lietuvos vaikų sveikatos būklės pokyčiai 2019-2023 m. Vilnius, 2024. Nuoroda: https://www.hi.lt/uploads/Institutas/leidiniai/Statistikos/Vaiku_sveikata/Vaiku_sveikatos_bukles_pokyciai_2019_2023_HI_leidinys.pdf ] 

2023 m. jaunimo problematikos tyrimo rezultatai atskleidė jaunimo grupių skirtumus pagal pirmųjų lytinių santykių amžių. Anksčiausiai lytinius santykius nurodė pradėję mokiniai (16 m.), o vėliausiai - nedirbantis ir nesimokantis jaunimas (~18 m.), studentai ir dirbantieji yra per vidurį (~17 m.). 2023 m. tyrimo duomenys rodo, kad vėliau lytinius santykius linkę pradėti geriau besimokantys ir labiau savo laisvalaikiu patenkinti mokiniai. Studentų grupėje 2023 m. tyrime nustatyta, kad lytinius santykius anksčiau pradėjo tie studentai, kurie yra mažiau patenkinti studijomis, turi mažiau artimų draugų, jų aplinka yra mažiau politiškai aktyvi ir jie dažniau vartoja alkoholį

Apibendrinimas
Jaunimo psichinė ir fizinė savijauta toliau prastėja. Prasčiausia psichinė savijauta būdinga 20–24 m. jaunimui, o fizinė – 25–29 m. grupei. Nors subjektyvus savo sveikatos vertinimas išlieka palyginti palankus, kiti rodikliai rodo ryškų savijautos blogėjimą, todėl galima teigti, kad jaunimo sveikatos situacija yra prastesnė, nei leidžia manyti bendras savęs vertinimas.
Psichinė ir fizinė savijauta glaudžiai susijusi su kitais jaunimo gyvenimo aspektais. Geresne savijauta dažniau pasižymi tie jauni žmonės, kurių laisvalaikis įvairesnis, kurie turi stipresnius socialinius ryšius, daugiau palaikymo iš šeimos, mažiau žalingų įpročių ir mažiau laiko praleidžia internete. Tuo tarpu prastesnė savijauta dažniau siejasi su socialiniu pasyvumu, silpnesniu įsitraukimu, alkoholio vartojimu, sunkumais studijose ar darbe ir menkesniu socialiniu palaikymu.
Ši dalis aiškiai patvirtina ankstesnėse temose išryškėjusią bendrą tendenciją: socialinis ir žmogiškasis kapitalas veikia kaip vienas svarbiausių apsauginių veiksnių jaunimo gerovei. Kaip ir skyriuose apie draugus, dalyvavimą, darbą, gyvenimo sąlygas bei įpročius, čia matyti, kad stipresni ryšiai su draugais ir šeima, aktyvesnis dalyvavimas, įvairesnis laisvalaikis ir didesnis įsitraukimas siejasi su geresne savijauta.
Ypač pažeidžiamos išlieka tam tikros grupės – nedirbantis ir nesimokantis jaunimas, taip pat dalis miesto ir kaimo jaunimo skirtingais pjūviais. Moterų psichinės sveikatos rodikliai prastesni, tačiau savižudybių rizika išlieka žymiai didesnė tarp jaunų vyrų, o kaimo vietovėse ši rizika taip pat didesnė. Tai rodo, kad jaunimo sveikatos iššūkiai yra nevienodi ir reikalauja diferencijuotų sprendimų.
Mokinių sveikatos duomenys taip pat rodo nepalankias tendencijas: daliai vaikų ir paauglių būdingi svorio nuokrypiai, per mažas fizinis aktyvumas, netolygūs mitybos įpročiai, patyčių patirtys ir psichikos bei elgesio sutrikimų augimas. Tai leidžia teigti, kad dalis jaunimo savijautos problemų formuojasi dar mokykliniame amžiuje ir vėliau persikelia į kitus gyvenimo etapus.
Šeimos palaikymas išlieka vienu svarbiausių apsauginių veiksnių, ypač labiau pažeidžiamose jaunimo grupėse. Jis siejasi su geresne emocine būsena, geresne fizine ir psichine sveikata, didesniu pilietiniu aktyvumu ir sveikesniais kasdieniais pasirinkimais. Todėl jaunimo sveikatos klausimai turėtų būti vertinami ne vien kaip individualios ar medicininės problemos, bet kaip glaudžiai susiję su šeimos, socialinės aplinkos, ugdymo, darbo ir dalyvavimo sąlygomis.
Kuo jaunas žmogus sulaukia daugiau šeimos ir draugų palaikymo, turi stipresnius socialinius ryšius, daugiau veiklų, aiškesnę kasdienę struktūrą ir prasmingo įsitraukimo galimybių, tuo geresnė jo fizinė ir emocinė savijauta. Tuo tarpu silpnesni santykiai su šeima ir draugais dažniau siejasi su pasyvumu, žalingais įpročiais, socialiniu nesaugumu bei prastesne fizinės ir psichinės sveikatos būkle.
